ЁШЛАР ТАРБИЯСИГА ТАҲДИДЛАР - Ўзбекистон овози газетаси\nЁШЛАР ТАРБИЯСИГА ТАҲДИДЛАР\nБугун қандай кўринишларда намоён бўлмоқда? Уларга қарши қандай курашмоқ керак?\nЎзбекистон мусулмонлари идораси раиси ўринбосари Шайх Абдулазиз Мансур билан суҳбат.\n— Президентимиз ҳар бир нутқида албатта ёшлар таълим-тарбияси ҳақида қайғуриб гапиради. 2016 йилни Соғлом она ва бола йили, деб эълон қилиниши замирида ҳам соғлом авлодни тарбиялашдек улуғ мақсад ётибди. Мамлакатимиз раҳбари куни кеча Вазирлар Маҳкамаси йиғилишидаги маърузасида ҳам соғлом она ва боланинг жамият мустаҳкамлигидаги ўрни, ёшларимизнинг жисмоний соғломлиги ва маънавий камолоти йўлида қилинадиган ишларга алоҳида тўхталди.\nСиз нима деб ўйлайсиз, бугун ёшлар тарбиясида қандай салбий ҳолатлар кўзга ташланмоқда? Қандай ижобий жиҳатларни эътироф этасиз?\n— Аввало, ижобий жиҳатларини айтай, чунки истеъдодли ёшларимиз кўп. Улар илм-фан соҳасида ҳам, санъат ва спортда ҳам катта ютуқларга эришиб, юртимиз обрўсига обрў қўшмоқда. Ота-онасини рози қилмоқда, халқимиз ҳурматига сазовор бўлмоқда.\nБироқ ҳозирги глобаллашув замонида ёшлар тарбиясида айрим муаммолар ҳам илдиз отаётгани кўзга ташланмоқда. Оддий бир мисол, яқин ва узоқ қариндошлар, ҳатто баъзи туғишган ака-ука, опа-сингил ўртасида шу пайтгача кузатилмаган меҳр-оқибат заифлиги учрамоқда. Айрим ёшларда эса енгил-елпи ҳаётга мойиллик сезилмоқда. Бунинг сабаблари кўп, албатта.\nДунё глобаллашаётган ҳозирги даврда, айниқса, чет эл телеканаллари ва интернет орқали маънавиятга зиён етказувчи таъсирлар ҳам ҳаётга кириб келмоқда. Бу каби бузғунчи ғоялардан ёшларни асраб-авайлашнинг бирдан-бир йўли — аввало, миллий қадриятлар, тарбия, маърифат.\n«Ҳеч бир ота-она ўз фарзандига хулқу одобдан буюкроқ мерос бера олмайди», деб марҳамат қилган Расулуллоҳ (С.А.В). Демак, сиз айтган ҳолатга биринчи навбатда биз — ўзимиз, яъни, ота-оналар йўл қўйиб бераётир. Ўз фарзанди ҳаётига лоқайд қараш мана шундай оғир оқибатларга олиб келади. Чунки ўғил ё қизга ўз ота-онасичалик яқин одам бўлмайди. Қолаверса, мураббийлар ва ўқитувчилар, зиё аҳли маърифий тарбияга жиддий ёндашиши зарур.\n— Ёшлар тарбиясига таҳдид солаётган яна бир хавф-хатар — бу диний экстремизм экани кўпчиликка маълум. Мўътабар динимиз номидан иш кўраётган террорчилар бегуноҳ одамларнинг қонини тўкмоқда, вайронагарчиликлар содир этмоқда. Энг ачинарлиси, бу қабиҳ ишларга, жиноятларга ёшларни тортишмоқда. Ислом динини нотўғри талқин қилиб ёшларни йўлдан урмоқда.\nДавлатимиз раҳбари Шанхай Ҳамкорлик Ташкилотининг Уфада ўтган саммитида «Ислом давлати» тушунчаси мазмун-моҳиятини дунё жамоатчилигига кенг очиб бериш, бу масалага нуфузли халқаро ташкилот (БМТ) алоҳида жиддий эътибор қаратиши, мутахассислар «Ислом давлати» деган тушунчанинг илдизини тадқиқ этиши зарурлигини алоҳида таъкидлади. Ислом уламоси сифатида Сиз ушбу масалага қандай қарайсиз?\n— Минг афсуслар бўлсинки, муқаддас динимиз номидан ғаразли мақсадда иш кўриш кейинги йилларда анча авж олди. Исломий-тарихий манбаларда келтирилган ва ўз даврига хос бўлган «жиҳод», «шаҳидлик», «ҳижрат» каби атамалар бугунги кунда қабиҳ экстремистик ва террористик уюшмалар томонидан бузиб, уларнинг манфаатига хизмат қиладиган тарзда ғаразли талқин этилиши дунё мусулмонларига жиддий азият етказмоқда. Чет эл оммавий ахборот воситалари уларни «исломчи» деб атаётгани эса вазиятни янада чигаллаштириб юбормоқда. Сир эмас, Ироқ ва Суриядан миллионлаб қочқинлар тинч ва хотиржам ҳаёт истаб, Европага кўчаётир. Уларнинг янги «ватан»да осойишталик топишлари ҳам амри маҳол.\nМуҳтарам Президентимиз нафақат Шанхай Ҳамкорлик Ташкилоти саммитларида, балки турли йиғин ва халқаро анжуманларда ёшларни йўлдан ураётган бузғунчи оқимларни, террорчиларни ва уларнинг ортида турган қора кучларни доим қоралаб, одамлар тинчлиги, осойиши учун инсонпарвар кучларни курашга ундаб келадилар.\nЯқин Шарқ, Афғонистон, Ироқ, Сурия, Яман диёрларида рўй бераётган хунрезлик, қирғинбарот урушлар на дин ва на мантиққа тўғри келади. Бу каби ғайриинсоний тажовузга барҳам бериш ҳозирги куннинг энг долзарб вазифаси. Бунинг учун, аввало, ёвузликнинг илдизини очиб, башариятга кўрсатиш, ҳар бир нарсани ўз номи билан аташ лозим.\n— Мана шундай бузғунчи оқимлар ёшлар ҳисобига сафини тўлдириб боради. Биз у ёшларни «адашганлар» деймиз. Ҳар бир одам ҳаётий бурчини тугал ўташи учун чуқур билим ва тушунчага эга бўлиши керак. Лекин бугун тўғри йўлдан оғаётган аксарият ёшлар билими саёз, тушунчаси юзаки бўлгани сабабли ёт ғоялар таъсирига тушиб қолаётир. Умрини хазон қилаётир...\n— Дарвоқе, ёшлар муаммоси доимо долзарб бўлиб келган. Уларни соғлом фикрли, ақл-идрокли, илм-маърифатли ва комил инсонлик руҳида тарбиялаш йўлида кўпдан-кўп хайрли ишлар қилинаётган бўлса-да, мазкур бузғунчи оқимлар айрим ёшларнинг ғўрлиги ва тажрибасизлигидан фойдаланиб, ўз сафларини улар билан тўлдиришга ҳаракат қилмоқда. Бу жараён узлуксиз кечаётир. Адашган ёшларнинг энг катта хатоси қалтис ва шубҳали бир ишга қўл уришдан аввал ота-онаси, устози ёки ҳаёт-мамот ишларига ақли етадиган мутахассислар, кўпни кўрган қариялар билан маслаҳатлашмаган. Ёки уларнинг фикри, панд-насиҳатини писанд этмаган. Бундай камфикр ёшлар боши бориб деворга урилгандан кейин қилмишига пушаймон бўлади. Унда эса кеч, вақт ўтган, тузатиб бўлмайдиган хатога йўл қўйган бўлади. Умрнинг энг қимматли даврини тескари ишга сарфлаш, ёшликни хазон қилиш ундан ҳам ачинарли, албатта. Шунинг учун ер юзида бирон-бир иллат туғилдими, унинг илдизини очиб кўрсатиш ва муолажаси билан шуғулланиш лозим.\nУмуман, инсон ақл юритиши керак-ку! Нега дунёга келган? Яратганнинг, қолаверса, ота-онаси ва жамият олдидаги бурчи нимадан иборат? Ғаразгўйнинг таъсирига тушиб қолган ўша ёш шуни ўйлаб кўрса, Қуръони каримни қўлига олиб, мутолаа қилса, шу ҳол рўй бермайди. Чунки муқаддас китоб бошдан-охир яхшиликка ундайди! Уни ўқиган одам, агар иймони саломат бўлса, ҳеч вақт ёмон йўлга юрмайди. Шу эл, шу юрт, унинг бахт-саодати деб яшайди. Ўзининг фарзандлик бурчини виждонан адо этади.\n— Жаҳонда кечаётган глобаллашув жараёни таъсирими, оммавий маданият таъсирими, ҳарқалай, ҳозирги ёшлар орасида одоб-ахлоқ бироз сустлашиб кетаётгандек туюлади. Назаримда, енгил-елпи яшашга интилиш оқибатида улардан айримлари ёт ғоялар таъсирига тушиб қолмоқда. Бу иллатлардан ёшларни асраш учун қандай йўл тутиш керак?\n— Экстремистик оқимлар ташвиқотига лаққа тушаётган, уларнинг тузоқларига илинаётган ёшларнинг деярли ҳаммаси чаласавод, чуқур билими йўқ ва мустақил фикрга эга бўлмаган кимсалар. Шунинг учун ҳам ёшлар билимли, малакали, юқори даражали мутахассис бўлиб етишиши учун Давлат таълим дастурлари ишлаб чиқилган. Ҳозирги давримизда мактаб, лицей ва коллеж ҳамда олий ўқув юртларида таълим олаётган ёшларнинг мафкуравий иммунитетини мустаҳкамлаш, дунёда кечаётган воқеа-ҳодисалар таҳлили ва моҳиятини уларга тушунтириб бориш зарур, деб ўйлайман.\n— Ёш авлод тарбиясида оила, ўқув юрти ва жамоатчиликнинг ўрни ҳақида қандай фикрдасиз? Сиз бу жараённи қандай кўришни истайсиз?\n— Тарбия — бу буюк ҳикмат. Тарбияси бузуқ ёки заиф бўлган одамдан нима кутиш мумкин? Ҳозир кўп ёшлар тарбия ёки одоб-ахлоқни, аниқ айтганда, тушунчани ота-она ёки ўқитувчидан эмас, интернет сайтларидан, муаллифининг тайини йўқ уйдирма ахборотлардан олмоқда. Ундай маълумотлар эса муайян ғараз билан тайёрланади. Шунинг таъсирига тушиб қолган ёшлар эса ота-она меҳри, устоз ва мураббий қадрини билмайди. Бу каби қадриятлардан узоқлашиб кетади. Бу ҳол, табиийки, ота-она ва устоз-мураббийлар зиммасига янада кўпроқ вазифа юклайди. Улар ёшларни ўзларига жалб қилиш учун мароқли ва замонавий йўлларни қидириши лозим. Ўғил-қизларда: «Бугун устозлардан яна ҳам қизиқарли сабоқ оламан, билмаганларимни сўраб, масалага ойдинлик киритаман», деган интилиш бўлиши учун, хўш, нима қилиш лозим? Биз шу ҳақда жиддий бош қотиришимиз лозим. Бошқа йўл йўқ. Чунки глобаллашув жараёнини тўхтатиб бўлмайди. Интернет ва бошқа ахборот воситаларидан ҳам воз кечиш мумкин эмас. Бу — ҳаёт оқими. Биз ўғил-қизларимизга замонавий ахборот манбаларидан оқилона фойдаланиш йўлини кўрсатсак, уларни ёмон билан яхшининг фарқига боришга ўргатсак ва ҳар томонлама ибрат бўлсак, фарзандларимиз ҳеч кимдан кам бўлмайди.\n— Ёш авлод тарбияси борасида мусулмонлар идораси, унинг жойлардаги вакиллари қандай маърифий ишларни олиб бормоқда?\n— Ёш авлодни комил инсон руҳида тарбия қилишда оила, ўқув юртлари, маҳалла ва жамоатчиликнинг ўрни беқиёс, албатта. Қайси жойдан жиноятчи, адашган ёки саёқ ёшлар чиқаётган бўлса, билингки, мана шу масъул соҳалар лоқайдлиги туфайли. Демак, улар ёш авлод тақдирига етарли эътибор қаратмаётир. Ўз бурчини, вазифасини виждонан адо этмаётир. Ёшлар тарбияси борасида кўп иш қилинаётир, аммо мазкур жараёнда изчиллик ва собитқадамлик етарли эмас. Мен ёшлар тарбиясига масъул бўлган ҳар бир шахс уларнинг бахт-саодати йўлида фидойи ва бир-бирига намуна бўлишини истардим. Зеро, муқаддас динимиз таълимотига кўра, одам фақат ўз манфаатини ўйлаб яшаши мақбул эмас. Ўзгалар манфаатини биринчи ўринга қўйиб, кўпроқ эл-улус ғамини еб яшаш, одамларга моддий ва маънавий ёрдам бериш эса азиз-авлиёларга хос хислат ва фазилат дейилади. Мир Алишер Навоий ҳазратлари бежиз:\nКимки бир кўнгли бузуқни хотирин шод айлагай,\nОнча борким, Каъба вайрон бўлса, обод айлагай, — демаган.\nЎзбекистон мусулмонлари идораси, унинг тасарруфидаги барча масжидларнинг имомлари, мадрасаларнинг мударрислари, вилоятлардаги вакиллари диёримиз мусулмонларига шариат аҳкомларини етказиб бериш билан бирга, муҳим мавзуларда маърифий ваъз-насиҳат ўтказилиши анъанавий тарзда йўлга қўйилган. Шунингдек, ёшлар тарбиясига оид адабиёт ва қўлланмалар тайёрлаб, нашр этиш изчил тус олган.\nБулардан ташқари, мутасадди ва масъул ходимлар томонидан ҳар йили вилоятларда мингга яқин учрашув ва маърифий мулоқотлар ўтказиб келинади. Махсус дастурлар асосида илмий-амалий семинар ва анжуманлар ташкил қилинади. Бу каби илмий-маърифий тарғибот ишлари ҳеч вақт ниҳоя билмайди.\nЎғил-қизларимизга тўғри тарбия берсак, уларнинг тушунчаси бой ва мустаҳкам бўлса, бизнинг орзу-истакларимизни рўёбга чиқаради. Фарзандлар бизнинг бебаҳо бойлигимиздир. Улардан вақтни, меҳрни, илмни, тарбия ва эътиборни аямаслигимиз лозим.\nБардамбек САЪДУЛЛАЕВ суҳбатлашди.


Араб Лигаси Сурияга қўйган охирги муҳлат якшанба тунида якунланади - BBC News O'zbek\nАраб Лигаси Сурияга қўйган охирги муҳлат якшанба тунида якунланади\nImage caption Жума намозларидан кейинг мамлакат бўйлаб янги норозилик намойишлари ташкил этилган\nАраб Лигаси 19 ноябр якшанба кечигача Сурия Президенти Башар ал-Ассаднинг ҳукуматига норозилик намойишларини бостиришни тўхтатиши учун охирги муҳлат берганига қарамасдан, зўравонликлар ҳамон давом этган.\nСуриялик фаолларга кўра, шанба куни Ҳомс шаҳрида отишма овозлари эшитилган.\nСуриядаги дипломатик манбага кўра, расмий Дамашқ Араб Лигасининг тинчлик ўрнатиш режасини қабул қилган, бироқ ўзининг шартини илгари сурган.\nАраб Лигаси зўравонликларни тўхтатиш келишуви қандай бажарилаётганини кузатиш учун кузатувчи юбориш таклифини илгари сурган.\nХабарларга кўра, Сурия ҳукумати ушбу таклифни қабул қилган, бироқ кузатувчиларнинг сони 500 эмас, 40 нафар бўлишини талаб қилган.\nАраб Лигаси раиси Наби ал-Арабийнинг айтишича, расмий Дамашқнинг бу борада лигага йўллаган мактуби ўрганиб чиқилмоқда.\nАраб Лигаси 19 ноябр Гринвич вақти билан соат 22 гача қон тўкишни тўхтатиш, акс ҳолда Сурияга нисбатан жазо чораларини қўллаши ҳақида огоҳлантирган.\nАраб тилида сўзлашувчи мамлакатлардан таркиб топган ташкилот 10 ноябр куни Сурияни аъзоликдан чиқариб юбориш ҳақида қарор қабул қилган.\nБи-би-сининг Ливандаги мухбири Жим Муир хабар қилишича, Сурия мухолифати фаоллари ҳукуматнинг Араб Лигаси шартларини қабул қилиш ҳақидаги баёнотларига мутлақ ишончсизлик билан қарашади.\nУларнинг фикрича, Сурия ҳукумати фақат "вақтни чўзаяпти".\nАйни пайтда, Би-би-си мухбирига кўра, Сурия ҳукумати ҳам мушкул савол қаршисида қолган: агар вазиятни барқарорлаштириш учун кузатувчиларни киритиб, ўз қўшинларини олиб чиқиб кетса, мамлакатнинг акса қисми устидан ўз назоратини йўқотади.\nАраб Лигаси Сурия шаҳарларидан танкларни олиб чиқиб кетиш, норози намойишчиларга ҳужум қилишни тўхтатиш ва икки ҳафта ичида мухолифат билан мулоқотга киришишни талаб қилган.\nПрезидент Башар ал-Асад ой бошида Араб Лигаси режасини қабул қилган, бироқ у ҳаётга татбиқ этилгани йўқ.\nБи-би-си мухбирига кўра, Сурия Араб Лигасидан чиқариб юборилиш оқибатларини яхши англайди.\nЛивиянинг Лигадан чиқариб юборилиши БМТ Хавфсизлик Кенгашига полковник Муаммар Қаддофийни ҳарбий куч билан ҳокимиятдан ағдаришга йўл очган эди.\nЖума куни Москвада Франция Бош вазири Франсуа Филлон билан ўтказган матбуот анжуманида Россия Бош вазири Владимир Путин томонларни босиқликка чақирган.\n21 ноябр куни Британия Ташқи ишлар вазири Уилям Хейг Лондон шаҳрида суриялик мухолифат фаоллар - Сурия Миллий Кенгаши ва Демократик ўзгаришлар учун Миллий мувофиқлаштирув қўмитаси аъзолари билан учрашиши эълон қилинган.\nАҚШ билан Туркия Суриядаги зўравонликлар фуқаролар урушига етаклаши мумкинлиги ҳақида огоҳлантирганлар.\nИордания подшоси Абдуллоҳ Башар ал-Асадни истеъфо эълон қилишга чақирган.\nАҚШ Давлат котибаси Ҳиллари Клинтон Ливияда бўлгани сингари ҳалқаро ҳарбий аралашув эҳтимолини рад этган.\nСуриядаги фаолларга кўра, Араб Лигасининг Сурия борасидаги ташаббуслари илгари сурилган 2 ноябрдан кейин мамлакатда 400 инсон ўлдирилган.\nБМТ маълумотларига кўра, Сурия ҳукуматига қарши норозилик чиқишлари бошланган март ойидан буён камида 3500 киши ўлдирилган, кўп инсонлар ғойиб бўлганлар ёки қамоққа олинганлар.


Австрияда дунёнинг энг қисқа халқаро авиарейси йўлга қўйилди\n12:23 / 03.11.2016\nАвстриянинг People's Viennaline номли кичик авиакомпанияси бугун илк марта дунёнинг энг қисқа халқаро авиарейсини амалга оширди. У парвоздан кейин атиги 8 дақиқа давом этади. Бу ҳақида The Local нашри хабар берди.\nЯнги авиахабарлашув Швейцариянинг Санкт-Галлен-Альтенрхайн ва Германиянинг Фридрихсхафен шаҳарларини бирлаштиради, парвоз Боден кўли узра амалга оширилади. Умуман олганда, рейс 20 дақиқа давом этади, улардан атиги 8 дақиқасини парвоз ташкил этади.\nЙўналиш узунлиги - 20 километр. Авиакомпания бир кунда икки марта ушбу йўналиш бўйича парвозларни амалга оширади. Бир томонли чипта нархи - 40 евро. Фридрихсхафендаги бекат Кельн-Бонн аэропортига ёки аэропортидан йўналаётган йўловчиларга мўлжалланган.\nБундан аввалги энг қисқа йўналишли авиарейс мақоми Австрия пойтахти Вена ва Словакия пойтахти Братислава ўртасидаги 10 дақиқали рейсга тегишли эди. Рейс унча қиммат бўлмаган FlyNiki авиакомпанияси ташаббуси билан йўлга қўйилган.\nаэропорт авиакомпания Самолёт рейс


Етиб олди, лекин ўзиб кетмади: Apple iPhone 7 рақибларига қиёсланганда » Ўзбекистон янгиликлари – Zamin.uz\nЕтиб олди, лекин ўзиб кетмади: Apple iPhone 7 рақибларига қиёсланганда\niPhone смарфонлари янги туркумининг асосий рақиби Samsung Galaxy S7 ва Samsung Galaxy Note 7 смартфонлари ҳисобланади. Counterpoint компаниясининг маълумотига кўра, уларнинг жаҳон бозоридаги сотув ҳажми охирги модель Apple смартфонларидан камида икки баробар камроқ кўрсаткични кўрсатмоқда ва бу эса жуда ҳам яхши натижа ҳисобланади.\nШу моделлар даражасидаги смартфонлар ишлаб чиқарувчи компаниялар кўп, лекин биз солиштирув учун Sony, HTC ва Huawei смартфонларини мисол қилиб олдик.\nТехник кўламдаги фарқлар\nApple’нинг янги смартфонлари бозордаги бошқа флагман смартфонларидан бир неча техник параметрлар туфайли ортда қолади. Экранларининг юқори сифатига қарамасдан пикселлари камроқ, оператив хотираси ҳам қамроқ, шунингдек, сиғими қичикроқ аккумуляторлар ва юқори нарх уларнинг камчилиги ҳисобланади.\niPhone 6’га нисбатан процессорнинг тезлиги икки баробар ошган. Бу эса, Apple ўз рақибларига етиб олганини ёки улардан расмий равишда ўзиб кетганидан далолат беради. Шунингдек, iPhone 7 чипи архитектураси big.LITTLE процессорларининг архитектурасини эслатади. Бу технологияга ўхшаш технологияни қўлланиши натижасида смартфоннинг бутун тизими ишлаш вақти чўзилади.\nАммо, мисол тариқасида олинган Samsung Galaxy S7 ва Huawei P9 смартфонлари бундай технологиядан бир неча йил аввал қўллашни бошлашган.\nЭнг кўзга ташланувчи ўзгаришлардан бири бу iPhone 7 Plus моделидаги иккита асосий камера. Камера иккита ҳар хил фокус масофасига эга 12 мегапикселли матрицага жойлаштирилган объективлардан иборат. Бундай технология, эсингизда бўлса, LG G5 смартфонида қўлланилган эди. Лекин бу смартфондаги камера матрицаларининг пикселлари миқдори кўпроқ.\nЯна бир муҳим фарқлардан бири бу қулоқчинлар учун стандарт тешикларнинг олиб ташлангани ҳисобланади. Уларнинг вазифаси кўпфункционал Lightning тешигига юклатилди. Аммо iPhone 7 билан бирга келувчи стандарт қулоқчинларнинг сифати қониқтирмаса, смартфон эгалари улагичлардан фойдаланишларига тўғри келади.\nIP67 рейтингига эга бўлган чанг ва сувдан ҳимоя “қобиғ”ининг қўшилганлигига хурсанд бўлиш мумкин. Лекин компаниянинг расмий маълумотига кўра, вақт ўтиши билан бундай “қобиқ” ўз кучини йўқотиши эҳтимоли бор.\nТеглар: Apple iPhone 7


2019 йилнинг 11 ойида 123 та жиноят иши сайёр суд тартибида ўтказилди - zarnews.uz\nПрезидентимизнинг 2019 йил 9 январдаги “Жамиятда ҳуқуқий онг ва ҳуқуқий маданиятни юксалтириш тизимини тубдан такомиллаштириш тўғрисида”ги фармони ижросини таъминлаш мақсадида суд ишлари маҳалла фуқаролар йиғинларида, сайёр суд асосида кўрилмоқда. Чунки бундай сайёр судларнинг маҳаллаларда ўтказилиши ошкоралик ва адолат тамойилларига мос бўлиб, аҳолини огоҳликка чорлайди.\n2017-2018 йиллар ва 2019 йилни 11 ойи давомида жиноят ишлари бўйича Ургут тумани суди томонидан 2017 йилда атиги 120 дан зиёд иш сайёр суд мажлисида кўрилган бўлса, 2018 йилда бу кўрсаткич 164 тага, 2019 йилнинг 11 ойида 123 тага етди. Бундан ташқари, 2017 йилда кўрилган 411 та жиноят ишининг 133 тасига жиноятнинг олдини олиш бўйича хусусий ажримлар чиқарилган бўлса, бу кўрсаткич 2018 йилда 156 тага, 2019 йилнинг 11 ойида 145 та етди.\nТуман суди томонидан 2017-2018 йиллар ва 2019 йилнинг 11 ойида жиноятнинг сабабларини ва унинг содир этилишига имкон берган шарт-шароитларни бартараф қилиш тўғрисида 434 та хусусий ажрим чиқарилиб, 410 та жиноят ишлари сайёр суд мажлисларида мазмунан кўрилди. Ушбу сайёр суд мажлислари натижасида аҳоли билан жиноят ва ҳуқуқбузарликларнинг олдини олиш, жамиятда қонун устуворлигини таъминлаш, фуқароларнинг ҳуқуқ ва эркинликларини муҳофаза қилиш, юртимизда тинч ва осуда ҳаётнинг мустаҳкамланиши мавзуларида суҳбатлашилди.


“Бизга бўлаверади” қабилида ишлаш асло кечирилмайди\n11.06.2018 Муаллиф Ботир МАДИЁРОВ\nМуҳтарам Президентимизнинг жорий йил 29 май куни ўтказилган селектор йиғилишида ғўза парвариши бўйича кечиктириб бўлмайдиган агротехник тадбирларни ташкил этиш юзасидан муҳим топшириқлар берилган эди. Шу асосда мамлакатимизда 1 июндан 1 июлгача “Ғўзада кафолатли ҳосил яратиш зарбдор ойлиги” сифатида эълон қилиниб, тармоқда тизимли ишларни амалга ошириш бўйича устувор вазифалар белгиланди.\nЯқинда халқ депутатлари Фарғона вилоят ва туманлар Кенгашларининг навбатдан ташқари сессиясида бу борада белгилаб берилган вазифалар ижросини таъминлаш, қишлоқ хўжалиги соҳасига дахлдор ҳар бир корхона-ташкилот, тўртта сектор, туман ва фермер хўжалиги кесимида жараёндаги бурч ҳамда масъулият туйғусини теран англаб етиш зарурлиги таъкидланди.\nАйни жараёнда ғўза парвариши, сувдан тежаб-тергаб фойдаланиш бўйича туманлардаги мавжуд ҳолат сарҳисоб этилиб, тўртта сектор раҳбари, биолабаратория ходимларидан тортиб, механизатор ва сувчи, фермер хўжалиги раҳбари олдида турган энг долзарб вазифалар белгилаб олинди. Бу йилги ноқулай об-ҳаво шароити ҳар биримиз учун ўзига хос синов экани, барчамиз бир ёқадан бош чиқариб ишлашимиз ва қийинчиликларни енгиб ўтишимиз кераклиги таъкидланди.\nҚува туманидаги “Эҳсонали Ҳасанов саховати” фермер хўжалиги аъзолари жорий йилда 31 гектар ерда “С-6775” навли пахта навини парваришлашмоқда. “Ғўзада кафолатли ҳосил яратиш зарбдор ойлиги” доирасида тажрибали мутахассисларни мавсумий ишга жалб этиб, ғўза майдонларида кунлик мониторинг ишлари олиб бориляпти. Фермер хўжалиги раҳбари Комилжон Ҳасановнинг айтишича, кўсак қурти капалакларига қарши феромон тутқичлари захирасини яратиш, ғўза майдонларига белгиланган меъёрда ўрнатиш бўйича чора-тадбирлар амалга ошириляпти.\n“Агрокимё” АЖ Қува филиали раҳбари Омонжон Ғайназаров ва фермер Комилжон Ҳасанов дала айланиб, ғўза майдонларини азотли минерал ўғитлар билан иккинчи озиқлантиришга киришиш лозимлигини эътироф этишди.\nТумандаги “Қосим Карвон” фермер хўжалиги тасарруфидаги 25 гектар пахта майдонларида биомаҳсулотлар билан ишлов бериш, жадвал асосида трихограмма, бракон, олтинкўз чиқариш ишларига жиддий киришилди. Фермер хўжалиги дала шийпонида механизаторлар ва сувчилар уйлари ташкил этилди. Ҳозирги кунга қадар 4 та шарбат ҳовузи тайёрланди. Фермер хўжалиги раҳбари Қаҳрамон Сиддиқов ва кўчма биолабаратория ходимлари ҳар бир дала майдони бўйича алоҳида назорат дафтари юритиб, зараркунанда ва ҳашоратларга қарши курашиш, далага биомаҳсулотлар чиқариш юзасидан доимий мониторинг юритишни йўлга қўйишди.\nТошлоқ туманидаги Ўзбекистон хизмат кўрсатган пахтакор Зебо Рустамова раҳбарлигидаги “Заркент ой нур саховати” фермер хўжалиги аъзолари томонидан олиб борилаётган саъй-ҳаракатлар ҳам эътиборга сазовордир. Фермер хўжалиги иш юритувчиси Маҳмуджон Раҳимовнинг эътироф этишича, шинам шийпонда 4 нафар сувчи ва 2 нафар механизатор “Дала режимида” ишлаши учун барча шароитлар яратилди. Зарбдор ойлик доирасидаги юмушларга хўжаликнинг 25 нафар аъзолари тўлиқ сафарбар этилди.\n26 гектар ерда баравж ривожланаётган “Султон” навли пахтамизнинг олди шоналади,-дейди Маҳмуджон Раҳимов қувониб. – Шу кунгача турли кимёвий эритмалар қўшган ҳолда икки марта қўшимча ишлов берилди. Ҳозирда ғўза майдонларини азотли минерал ўғитлар билан иккинчи озиқлантириш амалга ошириляпти. Ўз навбатида ғўза қатор ораларига ишлов бериш, чопиқ ва ўтоқ қилиш, маҳаллий ўғит чиқариш ишлари ҳам бир маромда давом этмоқда.\nАфсуски, Фарғона туманидаги ўрганишлар давомида масъулиятсизлик, лоқайдлик ҳолатлари кўп учради. Мисол учун, “Муяссархон нурли гулшани” фермер хўжалигининг 24,9 гектар пахта майдонларини ўт босган. Культивация трактори дала уватида бузилиб ётибди. Иш юритувчи Аҳлиддин Топволдиевнинг маълум қилишича, фермер хўжалиги раҳбари Муяссар Деҳқонова тракторга эҳтиёт қисм олиб келиш мақсадида Олтиариқ туманига кетган.\nБиз дала майдонида ўтоқ ыилаётган аёллар билан суҳбатлашдик. Улар туман ободонлаштириш бўлими ходимлари бўлиб, фермер хўжалигига ҳашарга келишган экан. Чамаси икки соатлар ўтиб йўлимиз яна шу фермер хўжалиги даласига тушди. Дала уватида трактор ҳамон жонсиз ҳайкалдай савлат тўкиб турибди, ҳашарчилар эса аллақачон “қуён”нинг расмини чизишган… Офтоб ҳарорати бироз пасайиб, энди ишлайдиган пайт бўлганида ажриқ босган дала майдонида хўжаликнинг 10 нафар аъзолари, иш юритувчи ва ҳашарчилар уйларига равона бўлиб улгуришган эди.\n“Муроджон Умиджонов” фермер хўжалиги ғўза майдонлари ривожланишдан анча орқада қолаётгани шундоққина кўриниб турибди. Ариқда исроф бўлиб оқиб ётган сув йўли бўйлаб бирор соат айландик. Фермер хўжалиги сувчиси Шерзод Раҳмонқулов соя-салқинда уйқуни ураётган экан. Культивация трактори ҳам дала уватида, лекин тракторчини топишнинг иложи бўлмади. Афтидан у ҳам куннинг иссиғида жонининг роҳатини ўйлаб, бирор пана жойга ўзини урган кўринади…\nҒўза майдонлари бўйлаб айланар эканмиз, ўт босган ариқлар, бижғиб кўлмакка айланган сув йўллари, сув юришига тўсқинлик қиладиган ариқ ичидаги тераклар… нохуш манзаралар кайфиятни бузади.\nШу куни узоқ уринишлардан сўнг ушбу фермер хўжалиги раҳбари Сайрам Қўзибоев билан ҳеч бўлмаса телефон орқали боғланишга муваффақ бўлдик\nТез кунда камчиликларни бартараф этамиз,-дейди у биз билан телефон орқали суҳбатда. – Ҳозир шуни ҳаракатидамиз. Даштдаги 6 гектар ғўза майдонидаги аҳволни ўнглаш учун ҳашарчилар олиб келганман.\n“Дилором Туробиддин замини” фермер хўжалигининг 3 нафар сувчилари ғўза майдонларига сув очишган. Қониб сув ичаётган ғўзалар ривожи эса қониқарли эмас. Сувчи Шерали Каримов “Ғўзада кафолатли ҳосил яратиш зарбдор ойлиги” хусусида қандай маълуомтга эга эканлиги билан қизиқамиз. У бу борада ҳеч нарса эшитмагани ва билмаслигини очиқчасига тан олиб қўя қолди. Ўрганишлар мобайнида тумандаги яна ўнлаб фермер хўжаликлари сувчилари, аъзолари билан суҳбатлашдик. Аксарият ҳамсуҳбатларимиз зарбдор ойлик доирасида белгиланган устувор вазифалар бўйича ҳеч қандай маълумотга эмас…\n“Бизга бўлаверади!” қабилида эскича, алмисоқдан қолган иш юритишнинг яққол далили шу эмасми?!\n« Учкўприкнинг нурафшон манзиллари


Бўрибой муаллим - zarnews.uz\nҚўшработлик 73 ёшли отахон Бўрибой Товбоев 33 йил давомида бошланғич синф ўқитувчиси бўлиб ишлаган. Унинг сабоғини олган шогирдлари бугун юртимизда ва хорижда турли соҳаларида меҳнат қилмоқда.\nБошланғич таълимни бир хонали мактабда олган\nБўрибой Товбоев туман марказидан анча олисда жойлашган Чиммос қишлоғида туғилган. Шу қишлоқдаги бир хонали мактаб биносида бошланғич таълим олган. Шароит оғир бўлса-да мактабга меҳри бўлакча эди.\n– Биз ўқиган бино Жўшдаги мактабнинг филиали эди, - дейди отахон. - Бир даҳлиз ва бир хонадан иборат пахсадевор, шифтида қуриган янтоқлар осилиб турадиган, кўримсизгина, пастқам иморат мен учун улуғ даргоҳ эди. Қўнғироқ деган гап йўқ, ўқитувчилар “киринглар, чиқинглар”, деб дарс бошланиши ва тугаганини айтиб турарди. Бизга дарс берадиган муаллимларнинг қадри баланд эди. Қишлоғимизда бошланғич синф ўқитувчилари йўқлиги сабаб улар бошқа қишлоқлардан келиб ишларди. Шароитлар етарли эмасди, аммо уларнинг билим даражаси юқори эди. Ўша муаллимларга ҳавас қилиб, бошланғич синф ўқитувчиси бўлишни орзу қилганман.\nКейинчалик Б.Товбоев Жўш қишлоғи марказидаги мактабда ўқишни давом эттирди. Мактабни аъло баҳоларга битириб, олий ўқув юртига кириш учун Тошкентга борди.\nЎша йили омади чопмади. Кейинги йил Каттақўрғондаги педагогика техникумига ўқишга кирди.\nҚовунчига қатнаб дарс бериш азоб эди, аммо...\nТехникумни битириб келгач, ёш, шижоатли Бўрибойга ўз қишлоғида дарс ўтишига “катта”лар рухсат бермади. Чиммосдан 24 километр узоқликдаги Қовунчи қишлоғига бориб муаллимлик қилишини буюришди.\n- Қатнаб дарс бериш, айниқса, қиш кунлари жуда азоб эди, - деб эслайди отахон. - Биргина Нурота-Тошкент йўналиши бўйича қатнайдиган автобусдан бошқа транспорт йўқ ҳисоби. Ўша автобусга улгурсам улгурдим, бўлмаса онда-сонда ўтиб қоладиган юк машиналарини кутардим. Катта йўлдан мактабгача бўлган 4 километр йўлни пиёда босиб ўтишни айтмасам ҳам бўлади. Бугун шогирдларимнинг ютуқлари ҳақида эшитсам ёшликда чеккан азобларим ҳам унут бўлиб кетади.\nУ пайтлар ментал арифметика деган гап йўқ эди\nБўрибой Товбоев 50-мактабда икки йиллик иш фаолиятидан сўнг, 45-мактабда бир йил, 64-мактабда 18 йил давомида ўқувчиларга сабоқ берди. 1994 йилдан пенсияга чиққунга қадар 41-умумий ўрта таълим мактабида муаллимлик қилди.\n- Устозимиз Бўрибой муаллим тажрибали, ташаббускор, соддадил, хокисор инсон, - дейди Чиммос маҳалла фуқаролар йиғини раиси Саъдулла Абдусамадов. – Дарс ўтиш услуби ҳам ўзига хос эди. Бизга сабоқ берган пайтларда ментал арифметика деган гап йўқ эди. Бўрибой муаллим ўша пайтларда карра-каррани бармоқларда бажаришни ўргатган. Синфдошларимиздан аксарияти олий маълумотли, улар орасидан 5 нафари ўқитувчи.\nБўрибой муаллим сабоқ берган собиқ ўқувчиларининг қарийб 200 нафари ўқитувчилик касбини танлаган. Улар орасида ҳисобчилар, тадбиркор-у фермерлар, шифокорлар бор.


Interfutbol.Uz | Лауреатлар: ИККИ ОЙ САРҲИСОБИ- Арвеладзе ва Машарипов\nЛауреатлар: ИККИ ОЙ САРҲИСОБИ- Арвеладзе ва Машарипов\n2019-03-09 06:59:00 198 0 Ahadxon\nОдатда, қиш фаслида ўзбек футболида кўп воқеалар кузатилмайди. Асосан жамоаларнинг мавсумолди тайёргарликлари ҳамда Чемпионлар Лигаси «плей-офф» баҳсларини кузатамиз. 2019 йилнинг дастлабки қисми эса нисбатан ўйинларга бой тарзда кечди. Айниқса, БААда бўлиб ўтган Осиё кубоги мусобақасини зўр қизиқиш билан кузатганлар бисёр. Чунки мазкур турнирда Эктор Купер бош мураббийлигида янгидан шаклланаётган Ўзбекистон термаси ҳам қатнашди. Шунингдек, клубларимиз ОЧЛ гуруҳ босқичига ўтиш ўйинларида қатнашишди, айрим легионерларимиз ўзларининг янги клубларида ёрқин таассурот қолдиришди. «ИнтерФутбол» анъанага мувофиқ, ойнинг энг яхши футболчи ва мураббийларини аниқлади. Бу сафар икки ой - январь ва февраль давомида ўзини кўрсатганлар эътироф этилади.\nФутболчилар ҳақида гап борганда, биринчи ўринни «Пахтакор» ярим ҳимоячиси Жалолиддин Машарипов эгаллади. Ушбу футболчи Осиё кубогида миллий жамоамиз сафидаги энг яхши ўйинчилардан бири бўлди. Унинг қанотдаги фаоллиги рақиб ҳимоячиларини қийнаганини барча кўрди. Шунингдек, Жалолиддин «Пахтакор»нинг ОЧЛ-2019 гуруҳ босқичига йўл олишида энг асосий роллардан бирини ўйнади. «Эйр Форс» ҳамда «Ал-Наср» клубларига қарши кечган баҳсларда Машариповнинг фидойилиги мухлису мутахассислар томонидан юксак эътирофга лойиқ кўрилди.\nИккинчи поғонада - Игнатий Нестеров. Узоқ йиллар давомида миллий жамоамизнинг биринчи рақамли дарвозабони бўлган Нестеров ҳам БАА майдонларида ўтган қитъа биринчилигида ўзининг нималарга қодирлигини яна бир карра исботлади. Унинг ишончли ўйини Саудия Арабистонининг «Уҳуд» клуби эътиборини тортди ва натижада Осиё кубогидан сўнг Игнатий фаолиятини шу жамоада давом эттирадиган бўлди. Буни қарангки, айни пайт ўз чемпионатида мураккаб аҳволга тушиб қолган «Уҳуд» Нестеровнинг ташрифидан сўнг кетма-кет ғалабага эришди. Айниқса, ҳамюртимиз қатнашган ўйинлар бу жамоа учун муваффақиятли кечди.\nКучли учликка бошқа бир легионеримиз - Сардор Рашидов якун ясади. Қайсидир маънода, маҳоратли вингер Осиё кубогида ўзининг устун тарафларини намоён этолмади, аммо бу ҳолат футболчининг «Насьонал» билан шартнома имзолашига тўсқинлик қилмади. Португалия клуби Рашидовнинг фойда келтиришига ишонди, ҳамюртимиз эса бу ишончга дастлабки ўйинларидаги голлари билан жавоб берди. Умид қиламизки, бу фақат бошланиши ва Сардор Европанинг янада кучлироқ чемпионатларида ҳам ўзини кўрсатади, ҳали.\nШунингдек, январь-февраль ойларида ўзини кўрсатганлар қаторига Одил Аҳмедов, Элдор Шомуродов, Марат Бикмаев, Темурхўжа Абдухолиқов каби футболчиларни ҳам қўшиш мумкин.\nМураббийлар орасида етакчилик «Пахтакор» устозига насиб қилди. ОЧЛ-2019 гуруҳ босқичига ўтиш ўйинларида шогирдларини ғалаба сари руҳлантирган Шота Арвеладзе биринчи ўринга лойиқ кўрилди. «Локомотив» билан Суперкубокни қўлга киритган Андрей Фёдоровга эса иккинчи ўрин насиб этди. Гарчи Ўзбекистон миллий жамоаси билан Осиё кубоги нимчорак финалида тўхтаган бўлсада, Эктор Купернинг ҳам термамиз ўйинига киритган ижобий ўзгаришларини эътироф этмасак адолатдан бўлмайди, албатта. Узоқ йиллар мобайнида тажриба тўплаган аргентиналик мутахассис ўз билимларини юртимиз футболи ривожига сарфлаётганини кўрдик. Қитъа биринчилиги вакилларимиз учун шунчаки машғулот вазифасини ўтади, футболчиларимиз сўнгги сўзни ЖЧ-2022 саралашида айтишади, деган умидда Купер ва унинг шогирдларига келгуси ўйинларда омадлар тилаб қоламиз.\n2019 йилнинг дастлабки икки ойи мобайнидаги иштирок эвазига лауреатлар рўйхатида илк очколарни қўлга киритганлар шулар эди. Шу ҳафта бошланадиган Суперлига ўйинларидан кейин бу рўйхатнинг янада бойишига ишончимиз комил. Шунингдек, айни пайт рейтингда пешқадамлик қилаётганлар ҳам ўринларини бой бермаслик мақсадида сусткашликка йўл қўймасалар керак.\n1. Шота Арвеладзе - 5 очко\n2. Андрей Фёдоров - 3 очко\n3. Эктор Купер - 1 очко\n1. Жалолиддин Машарипов - 5 очко\n3. Сардор Рашидов - 1 очко\n1. Жалолиддин Машарипов 5 439 2\n2. Игнатий Нестеров 6 540 -5\n3. Сардор Рашидов 4 234 3


10:09 25.06.2019 (Янгиланган 10:14 25.06.2019)\nТуркистон вилояти Арис шаҳрида юз берган қатор портлашлар оқибатида бир киши ҳалок бўлган — унинг автомобилига портловчи модда тушган. 71 киши жабр кўрган, улардан 15 нафари, шу жумладан икки болакай касалхоналарга ётқизилган\nТОШКЕНТ, 25 июн - Sputnik. Қозоғистоннинг Туркистон вилояти Арис шаҳри ҳарбий қисми ҳудудидаги портлашлар натижасида жабрланганлар орасида Ўзбекистон фуқаролари мавжуд эмас, деб хабар қилди Ўзбекистон ТИВ матбуот хизмати.\nАрис шаҳрида портлашлар оқибатида бир киши ҳалок бўлди\nТаъкидланишича, бу Туркистон вилояти бўйича Фавқулодда вазиятлар департаменти томонидан тасдиқланди.\n"Вазият Бош консулхона назоратига олинган", - дейилади хабарда.\nЭслатиб ўтамиз, 24 июнь куни эрталаб соат 09:20да Қозоғистоннинг Арис шаҳрида жойлашган ҳарбий қисмнинг омборхонасида кучли портлаш содир бўлган эди.


Шукур Холмирзаев. «Ўзбекнинг соддаси» (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. «Ўзбекнинг соддаси» (ҳикоя)\nЎшанда саккиз ёшларда эдим. Иккинчи синфда ўқиётган бўлсам ҳам зеҳним ўткир эканми, саводим чиқиб қолган, яъни отам айтиб турса, мен фактурасини ёзиб борардим. Отам район матлубот жамиятида магазинчими, бир нима бўлиб ишлар эди. У киши шундай катта ишда турсалар ҳам, жуссалари мендақанинг ўнтасига тенг келса ҳам, саводдари ҳалигидақа эди. Лекин отамни маҳалла аҳли ҳурмат қилар, у киши билан «Полвон бобо» деб сўрашишар, бир қариянинг: «Бечора кўп содда, мард одам. Ўзбекнинг соддаси шуёв», деганини ҳам эшитганман.\nБиз ёз оқшомлари аллапаллагача гурунглашиб ўтирардик. Отамнинг ошналари келганда, мук тушиб, достон ўқишар, навбат билан дўмбира чертишар, момом ҳам қозон бошидан жилмасди. Эсимда: бизникилар айниқса, «Алпомиш» достонини севишар эди. Юсуф деган бир танишимиз бўларди, уйга келдими, лўлаболишни ўмровига тортиб, шу достонни ўқишга бошлар эди. Мен жиддий қулоқ солиб ўтирар, кейин ухлаб қолганимни билмас эдим, эрталаб супа пастидаги ёғоч каравотда кўрардим ўзимни.\nЎша кеча уйимизда меҳмон ҳам йўқ эди. Отам ҳам қаёққадир кетиб, келавермади…\nМен зерикиб, каравотимга чиқиб ётдим. Бир маҳал уйқу аралаш пайқаб қолдим: супада ғўдир-ғўдир гап бўляпти. Айниқса, энамнинг овози баланд-баланд чиқарди. Отам босиқ, лекин у ҳам баъзан «Э! Э!» деб қўярди, мен шунда беихтиёр ҳушёр бўлиб кетдим. Отамнинг одатлари қизиқ-да: мени ҳеч вақт «Тўрабой, ке!» деб чақирмайди, шунчаки, «Тўрабой!» деб қўя қолади, демак, бу — бери ке, деганлари ҳам бўлади. «Улим!» деб қўярдилар, вассалом, мен югуриб боришим керак. Отам сингилларимни ҳам «улим» деб чақирарди… У кишининг «Э!» деганини кўп эшитганман. Даштда бир сигиримизни чўпон ўзиники қилиб, «бўри еди»га чиқарган экан. Шунда энам чўпондан сигиримизни ундириш ҳақида кўп гапирган. Отам: «Э!Э!» деб туриб, қўл силтаган эди. Шундан кейин энам отамга гап кор қилмаслигини билиб, чўпонни қарғай-қарғай тинчиган эди.\n— Э! — деди отам бирдан бақириб. — Шу пул билан бири икки бўлармиди, кампир?\n— Сиз шундай дейсиз-да, ҳой! — деди энам. — Даштдаги мол ҳам саноқли қолган, биз уни қайтиб тўлаймиз! Ўйлайсизми?\n— Мол сизларга, — деб тўнғиллади отам. — Мен энди манглайда борини кўраман, кампир! Э, гапирма! — отам қизишиб кетди: — Нима қилай? Сельпо раиси ўғирлик қилди, саводим йўқ, мени гўл билиб, шунча пулга туширди, ёрдам қилинглар, деб арзга борайми? — Э, мен бу ишти қилолмайман! Инсофи бўлса, ўйлаб кўради, кампир! Олти болам бор, кўриб турибди ўзи. Нокаслик қилмас.\n— О, шўр бошим, шўргина бошим! — деди энам куйиниб ва идишлар тарақлаб кетди: — Сиз арз қилмасангиз, мен қиламан! Эрталаб милисага бораман, текшириб кўринглар, бу одам сельподан ҳеч маҳал мунча пул олгани йўқ, фактураям тузгани йўқ. Тузган бўлса, копияси ўзида бўларди-да!.. Бу одамни ўсал қилиб, ўзлари падлўк дакумит тузган, шунча пулни бунинг бўйнига урган! Текшириб кўринглар. Бунинг пактураларини ўғлим ёзиб берарди, униям келтириб сўроқ қилинглар, дейман!\nОтам жимиди. Мен бу гапларнинг маъносига тушунмас эдим. Бироқ кимдир отамни алдагани, унинг бошида хавф борлигини сездим. Биз болалар тайёрга айёр бўлиб ўсар эдик: оилада пайдо бўладиган қийинчилик, камчиликни ота-онамиз тузатар, тўлдирар эди. Бизга ўйин бўлса, ёнбошлаб ётиб достон эшитиш бўлса ёки пистага пул бўлса бўлди эди.\nМен отамга фактура ёзиб берганларимни эслаб, ичимда хурсанд бўлиб, кўрпага ўралдим. Салқин тушиб қолган эдими, тўшакдан туришни хаёлимга ҳам келтирмадим. Фақат бошимни кўтариб, нима ейишаётган экан деб қарардим. Қовурдоқ ўртада бўлса, мен ҳам дилдираб, илжайиб борар эдим.\nОтамнинг охирги сўзи шу бўлди:\n— Э, кампир, бошимни қотирма. Мен айтдим айтгичимни унга. Номард экансан, ука. Майли, шу ўтирик пулди деб кет, лекин биринг икки бўлмасин. Бир куни сени болаларинг ҳам ота деб қолсин, дедим. Бўлди шу гап, кампир. Юракти бўшатдим. Агар ҳайвон эмас, одам наслидан бўлса, келади у — уккиғар!\nЎртоқларим билан сўкишиб юрганларимни эсладим, отам: «Ўзбекнинг гапи бир бўлади», дегич эди. Мен яна, ҳаммавақт бир сўзли бўлишни ўйладим. Сўнг нима учундир шу тобда отамнинг тутган йўлини тўғри деб билдим ва кейин ухлаб қолдим.\nЁпирай! Жуда нотинч бўлди-да, бу кеча!\nЯна уйғониб кетдим: супада ғўдир-ғўдир гап-сўзлар қулоғимга етмасидан қозонда жиз-биз бўлаётган гўштнинг ҳиди димоғимга етди. Ҳайрон бўлиб, бошимни кўтардим. Даштдан отамнинг ошналари кепти деб ўйлаган эдим. Йўқ, лампа ёритиб турган дастурхоннинг бир томонида матлубот жамиятининг раиси чўкка тушиб ўтирар, у отам билан кулишар эди. Энам ўчоқ бошида.\nМен бу одамни яхши танир эдим, қачон отамга эргашиб унинг омборига борсам, шу кишини ҳам кўрардим, у бурчак-бурчакда уюлиб ётган ёнғоқ, олмақоқи ва олчақоқилардан ҳовучлаб олиб ҳидлар, сўнг сочиб ташлаб, кафтларини бир-бирига уриб қоқар, кета туриб, менга қошини учириб қўяр эди. Лекин уйимизга ҳеч келмаган эди.\nҚовурдоқнинг ҳидидан унинг ҳали етилиб пишмаганини сездим. Уйда меҳмон борида дастурхондан четда тур, ҳадеб ўртага қўл узатаверма, бир ишора қил, ўзим бераман, хоҳлаган нарсангни, дер эди энам. Мен ўзимнинг уйғоқ эканимни энамга қандай билдирсам деб ўйлаб турган эдим, улар яна кулиб юборишди. Шунда отамнинг оқшомги кайфиятини эслабг иши ўнгидан келгани — тутган йўли тўғри чиққанига ишондим ва хурсанд бўлиб кетдим. Энамга тикиламан, ҳаракатларидан у кишининг ҳам кайфи чоғ экани билиниб турибди.\nЛекин бари бир туришга журъат этолмадим.\n— Ҳа, Полвон ака, менга ёмон таъсир қилди гапингиз, — деди раис. — Мен шунча ёшга кириб, бундай гапни эшитмаган эдим. Яширмайман, мард одамсиз, тушунасиз… Бундай ишлар аввал ҳам бўлган. Лекин бирови ҳам ўзимга ҳавола қилиб кетмаган эди. Одамга таъсир қилар экан, мен ҳам одам боласиман… Ана, фактура, дела! Янгамга беринг, ёқиб юборсинлар. Ўтган ишга саловат, Полвон ака.\nМен каравотдан секин тушиб, ўчоқ бошига чопдим.\n— Сув ичаман, сув — дедим энамга.\n— Гўшт-чи, емайсанми, болам? — деди энам.\nМен тиржайиб, чўнқайдим. Шунда раис мени чақириб, қошини чимирди. Мен ўрнимдан туриб салом бердим.\n— Берман ке, улим, берман ке! — деди отам.\nБундай вақтда боришим керак. Энам ҳам елкамга қокди. Отам ёнига ўтқазиб:\n— Шер улим! — деди. — Ухламадингми?.. Энди гўштдан ейсизу кириб ухлайсиз. Хавотир олма, болам! Мард одамнинг садағаси кетсанг арзийди. Мана, амакинг ҳам мард чиқиб қолдилар…\nУлар кулишди. Шундай қилиб, бу нотинч кеча ўтди.\nҲозир мен ўша кеча, ўша суҳбатлардан йигирма беш йил беридаман. Уларни тушдагидек эслайман.\nМен — энди ўзгариб кетган, саводим ҳам ростакамига чиқиб, «Алпомиш»ни ҳам ўзим ўқийдиган, ҳамда отамнинг мардлик ва арз қилиш тўғрисидаги ақидаларига аллақачон қўшилмай қолган эсам-да, бу кексайиб қолган отам — «ўзбекнинг соддаси»га ҳавасим келиб кетди.\n← Аввалги Аввалги Шукур Холмирзаев. Зов остида адашув (ҳикоя)\nКейинги → Кейинги: Шукур Холмирзаев. Биз кеч қолиб юрамиз (ҳикоя)


Ўзбекистон Республикаси Президентининг 2021 йил 12 апрелдаги “Мактабгача таълим соҳасида давлат-хусусий шерикликни ривожлантиришга доир қўшимча чора-тадбирлар тўғрисида”ги қарорига мувофиқ, 2018 - 2019 йилларда имзоланган ва бугунги кунга қадар молиялаштирилмасдан келаётган лойиҳалар учун маблағ ажратилиши белгиланган.\nБу ҳақда Қарши шаҳридаги Журналистлар уйида вилоят мактабгача таълим бошқармаси томонидан ўтказилган матбуот анжуманида бошқарма бўлим бошлиғи Дилшод Азимов маълум қилди.\n- Мамлакатимиз бўйича 241 та ана шундай давлат-хусусий шериклик тўғрисидаги битимларга кредит маблағлари босқичма-босқич ажратиладиган бўлди, - дейди у. - Вилоятимизда ҳам 9 та шундай битимлар тузилган ва уларнинг барчаси молиялаштириладиган бўлса, бу тадбиркорларимиз учун катта имконият бўлади. Яна бир эътиборли жиҳати, ушбу битимлар учун кредит маблағи 7 йиллик муддатга 2 йиллик имтиёзли давр билан берилиши ва бунинг молиялаштириш манбалари ҳам кўрсатилганлиги соҳа учун қувонарли ҳол, албатта.\nДилшод Азимовнинг қўшимча қилишича, жорий йилда вилоятда 144 та ташаббускор тадбиркор билан давлат-хусусий шериклик асосида нодавлат мактабгача таълим муассасаларини ташкил этиш бўйича битимлар имзоланган эди. Шундан 420 ўринли 6 та лойиҳа рентабеллик даражаси пастлиги сабабли бекор қилинган бўлса, қолган 138 та лойиҳанинг 109 таси шу кунга қадар тўлиқ фойдаланишга топширилган. Яна 9 лойиҳа лицензия олиш босқичида. Қолган лойиҳалар бўйича қурилиш-таъмирлаш ишлари олиб борилаяпти ва улар 2021 йил иккинчи чорагида фойдаланишга топширилади.\nУшбу лойиҳаларнинг йўлга қўйилиши натижасида жорий йилнинг ўзида вилоятдаги мавжуд мактабгача таълим муассасаларининг умумий қуввати камида 13 минг 500 ўринга ортади.


Капитан Нодир Истамовни вазирлик тизимида яхши танишади. Ҳозирда вазирлик Марказий аппарати Канцелярияси бошлиғи вазифасида хизмат қилаётган қаҳрамонимиз ўзининг самимийлиги, камтаринлиги билан ажралиб туради.\nУ 2004 йил март ойидан буён Фавқулодда вазиятлар вазирлиги тизимида хизмат қилиб келади. Хизмат фаолиятини дастлаб Навоий вилояти Фавқулодда вазиятлар бошқармасида қутқарувчилик вазифасидан бошлаган. Бу касбда атиги 3 ой ишласада, аммо вазифанинг қанчалик мураккаб ва машаққатли эканлигини тушунди. Имкон қадар соҳани яхши ўрганишга, ўз устида ишлашга уринди. Бу ҳавас ва иштиёқ унда ҳарбий бўлиш истагини туғдирди.\nНиҳоят, шу, яъни 2004 йилнинг июнь ойида ҳарбийлик либосини кийишга, ватан ҳимоячиси, қутқарувчи деган шарафли номга муяссар бўлди ва пойтахтимиздаги ўша вақтларда Тез ҳаракат қилиш республика кўп тармоқли марказида ҳарбий қутқарувчи бўлиб, хизматни давом эттирди.\nБу маскан қаҳрамонимизнинг, чинакам маънода, ҳарбий қутқарувчи бўлиб шаклланиши учун муносиб замин бўлиб хизмат қилди. Чунки ушбу даргоҳ қутқарувчилик соҳасида жуда катта тажриба ҳамда мактабга эга бўлиб, у ерда юқори малакали мутахассислар, устозлар фаолият олиб боришади.\nУшбу марказда 6 йил давомида ҳарбий қутқарувчи бўлиб фаолият юритди. Бу давр унинг учун тобланиш, маҳорат ошириш, улкан имкониятлар даври бўлди десак, хато қилмаган бўламиз. Чунки марказ вазирлик тизимининг асосий куч воситаларидан ҳисобланиб, фавқулодда вазиятларнинг олдини олиш, содир бўлганда оқибатларини бартараф қилиш борасида жуда катта масъулиятга эга тузилмалардан бири. Ҳозир ҳам шундай мақомга эга.\nНодирбек Марказда радиацион, кимёвий, биологик муҳофаза гуруҳи қутқарувчиси бўлишига қарамай, бошқа йўналишлар, масалан, қидирув-қутқарув, сувда қутқарув каби соҳавий вазифаларни ҳам ўрганишга интилди. Чунки фавқулодда вазият вақт ҳам, имконият ҳам танламайди. Қутқарувчининг вазифаси хавф остида қолган инсон ҳаётини муқаррар ҳалокатдан қутқаришдир.\nШунинг учун у сафдошлари билан бирга вақти келса, ғаввослик кийимини кийиб, сув остида, вақти келса, улкан қоялар остида қидирув-қутқарув ишларини амалга оширди.\n– Бизни қувонтирадиган жиҳати шундаки, инсонларни фавқулодда вазиятлардан қутқариб олган чоғимизда, уларнинг кўзларида ҳаёт учқунларини кўрганимизда, тўғриси, биздан бахтли инсонлар йўқ деб ҳисоблардик. Шундай дамларда қутқарувчилик касбини танлаганлигимдан бағоят мамнун бўлардим,-дейди қаҳрамонимиз фахр билан.\nМарказ унинг хизмат фаолиятида унутилмас онлардан бири сифатида қолган. Масалан, 2006-2010 йилларда ушбу даргоҳ Республика қутқарувчилар кўпкураш мусобақасида кетма-кет фахрли 1-ўринни эгаллаган. Ёки марказ ушбу мусобақанинг 4 карра ғолиби бўлган десак, хато қилмаган бўламиз.\nУшбу ғалабаларга Нодирбек оддий бир жамоа аъзоси сифатида ҳисса қўшганлигидан фахрланса, иккинчидан, бундай машаққатли синовлар, муросасиз баҳсларда улкан билим, тажриба ва касбий маҳорат орттирганини ўзи учун муҳим ютуқ дея баҳолайди.\nМана шундай ютуқлар ва орттирган тажрибалари унинг кейинги хизмат фаолияти давомида ҳам қўл келмоқда.\nУнинг Марказдаги фаолияти вазирлик раҳбариятининг эътиборига тушиб, 2010 йилда вазирлик Марказий аппарати Радиацион, кимёвий, биологик муҳофаза бошқармаси катта техниги вазифасига келди. Ўз навбатида, вазирлигик раҳбариятининг ишонч-эътиборидан ғоят руҳланиб, янада фаол бўлиб ишлашга ҳаракат қилди.\nВазирлик Марказий аппарати унинг ҳужжатлар билан ишлаш, давлатимиз ва ҳукуматимиз раҳбарияти кўрсатмаларини вазирлик тизимига татбиқ этиш, қуйи бўғинларда уларнинг ижросини таъминлаш борасидаги билим-малакаларини янада бойитишига асос бўлди.\nШу тариқа, яъни вазирлик Марказий аппаратида орттирган 4 йиллик тажрибаси билан 2014 йилда Бухоро вилояти ФВБга, аниқроғи, раҳбарлик лавозимига, бўлинма бошлиғи вазифасига тайинланди.\nЭнди унинг зиммасида ҳам соҳа ходими, ҳам раҳбар масъулияти мужассам бўлди. Шунинг учун бор кучи билан астойдил хизмат қилишга, Бухоро вилоятида радиацион, кимёвий, биологик муҳофаза тадбирларини самарали ташкил қилишга ҳаракат қилди.\nХалқимиз айтганидек, қилинган меҳнат асло эътиборсиз қолмайди. Юк кўтарган юзага чиқар дейдилар. Нодирбек 2016 йил декабрь ойида, конституция байрами тантанасида Ўзбекистон Республикаси Президенти – Қуролли Кучлар Олий Бош қўмондони томонидан “Шуҳрат” медали билан тақдирланди.\nСоҳа сирлари билан юзма-юз келгани сари уларни янада пухта ўзлаштириш орзуси уйғонди қаҳрамонимизда. Бу эса унинг келажакда офицер бўлиш истагини янада кучайтириб юборди.\nБунинг учун яна ўз устимда ишлади. Интилишларини кўрган вазирлик раҳбарияти бу йўлда унга яна бир имкониятни туҳфа этди.\nНиҳоят, Нодир Истамов вазирлик Қуролли Кучлар академиясининг офицерлар тайёрлаш марказига тингловчи сифатида қабул қилинди. 45 кун давомида ушбу даргоҳда ҳам назарий, ҳам амалий жиҳатдан олган сабоқлари унга офицер қандай бўлиши керак? деган саволга жавоб топиш учун муносиб мактаб бўлди ва мен “лейтенант” ҳарбий унвонига эга бўлди.\nШу унвон билан 2018 йилда вазирлик Марказий аппарати Канцелярияси бошлиғи вазифасида хизматни давом эттирди. Ушбу вазифада ишлаб шуни янада теран англадики, бугунги кунда Янги Ўзбекистон даврида амалга оширилаётган оқилона ижтимоий-сиқтисодий, сиёсий-маданий ислоҳотларнинг барчаси бошқарув тизимида яққол акс этмоқда. Бу жараёнда канцелярия хизмати вакилларининг янада билимли, юқори салоҳиятга эга, иш юритиш илмини пухта ўзлаштирган ходим бўлишлари талаб қилинади. Шуни чуқур ҳис қилган ҳолда, ҳозирда касбдошлари билан белгиланган вазифаларни оқилона бажаришга асосий эътибор қаратган.\nАлбатта, ҳар бир давр инсон ҳаётида ўзига хос из қолдиради.\n2019 йил январь ойида “катта лейтенант” ҳарбий унвонига эга бўлди ва ҳозирда вазирлик Марказий аппарати Ишлар бошқармаси бошлиғи ўринбосари вазифасида хизмат қилиб келмоқда.\nХизматлари яна бир карра давлатимиз раҳбарияти томонидан юксак баҳоланди. 2020 йил 4 март куни “Аъло хизматлари учун”, май ойида “Меҳр-саховат” кўкрак нишонлари билан тақдирланди.\n– 2020 йил гарчи бутун дунё халқлари, жумладан, мамлакатимиз, халқимиз учун синовли, машаққатли келишига қарамай, кўплаб инсонларимиз ҳаётига ўзига хос мазмун олиб кирди. Масалан, мен ва оилам, ўтган 2020 йил октябрь ойида замонавий талаблар даражасида бунёд этилган кўркам ва обод янги хонадонга кўчиб ўтдик. Бу, ўз навбатида, давлатимизнинг фуқаросига қанчалик меҳрибон ва ғамхўр эканлигини намоён этади. Оғир пандемия шароити бўлишига қарамай, юртимизнинг ўз халқига, фуқаросига, давлат хизматчисига бир-биридан кўркам ва шинам уйларни тақдим қилиши мамлакатимизда амалда бўлган улкан инсонийлик, қадр-қиммат тамойилларидан дарак беради,-дейди Нодир Истамов мамнунлик билан.\nҲақиқатан ҳам, ўзгалар дардига бефарқ одам ҳеч қачон қутқарувчи бўла олмайди. Қутқарувчилик ўзгаларни фавқулодда вазиятлардан халос қилиш учун керак бўлса, ўз жонини қурбон қилишга ҳамиша тайёр туриш демакдир...\n2021 йил 14 январь – Ватан ҳимоячилари куни байрами арафасида Нодир Истамов “капитан” ҳарбий унвонига эга бўлди.\nҲа, бу каби юртдошларимизнинг ҳаёти ва хизмат фаолиятига, албатта, барчамиз ҳавас билан боқамиз. У хизматда фаол ҳарбий хизматчи, оилада эса меҳрибон дада ва умр йўлдоши.\nХалқимизда бир гап бор: ҳикмат излаганга ҳикмат бу дунё...\nТаъбир жоиз бўлса, бу ёрқин ҳаётдан эзгулик, ҳикмат истаб яшаётган вазирликнинг нодир йигити – Нодир Истамовга бундан кейин ҳам хизмат фаолиятида омад-муваффақиятлар ёр бўлсин дея, ўзи ва оила аъзоларига мустаҳкам саломатлик, оилавий хотиржамлик тилаб қоламиз.\nFavqulodda vaziyatlar vazirligi qutqaruvchilari “Qamchiq” dovonidagi YTH oqibatlarini bart…\nHodisa bugun, 13 aprel' kuni soat 12:30 da sodir boldi. Toshkent-Osh xalqaro avtomagistralining 199-kilometrida NEXIA rusumli avtomashina haydovchisi…\nNavoiy viloyatida yong‘in o‘chirish amaliy sport musobaqasining viloyat birinchiligi bo‘li…


Чарло Головкинга бирлаштирувчи жанг таклиф қилди / Olamsport.com\n08 май 12:01\nЧарло Головкинга бирлаштирувчи жанг таклиф қилди\nТеглар : ГоловкинЧарло\nWBC чемпиони Жермел Чарло қозоғистонлик IBF ва IBО камарлари соҳиби Геннадий Головкинга жанг таклиф қилди.\n"Менинг жамоам Головкин, Канело ва Андрада, яъни ўрта вазнда титулга эга бўлганларнинг барчасига мурожаат қилишди. Головкин билан жанг қиласизми? Ҳа, бу мен жуда истаётган кураш. Вақт масаласини тартибга солиш мумкин.\nАгар улар катта рингда жанг қилмоқчи бўлсалар, мен ҳам катта рингда жанг қиламан. Агар улар ўз шаҳарларида жанг қилишни хоҳласалар, мен уларнинг шаҳрларида жанг қиламан. Мен жангларни танламайман, менежер эмасман", - деди Чарло You Tube`даги Premier Boxing Champions каналига берган интервьюсида.\nЧарло проф боксдаги 31 та жангнинг ҳаммасида ғалаба қозонган, Головкин 41 ғалаба, битта мағлубият ва битта дуранг қайд этган.\nГоловкин бундан аввал икки маротаба Чарлонинг таклифини рад қилган.\nТрилогия бўлади! Альварес Головкинга қарши рингга кўтарилишга рози... 1\nГеннадий Головкин - Рета Мурата жанги санаси маълум 0\nГоловкин бу йил иккита жанг ўтказади 0\n08 май 12:19:28\nAka uka Charlolar kuchli... Golovkindi yoshi ham ötib borayapti... Manimcha Charlo kamarlardi birlashtirsa kerak jang bölsa...


ЯНГИ ДУНЁ » Blog Archive » Қалб амрига бўйсунган шоир\nБиз “Туркистон тонги”да босилган биринчи мақоламиз (“Шеърият бонг урганда…”)да ХХ асрнинг бошларидаги жараёнлар, хусусан, Аваз ўтар, Ҳамза, Абдулла Авлоний каби шоирлар ижодида ҳаёт ҳақиқати қай даражада акс этгани тўғрисида қалам сурган эдик. 20 йиллардан кейин ҳаёт таомиллари ҳам, кишилар руҳияти ва бинобарин ижодкорлар ижодида ҳам муҳим ўзгаришлар юз берди. Бошқа партияларга йўл бермай бир партиялик тизимни ўрната бошлаган В. Лениннинг ўзи ва собиқ сафдошлари, келажакда социализм қуришга халақит бериши мумкин бўлган Колчак ва Деникинлар бошқарган армияларнигина эмас, зиёлиларга ҳам турли ҳужумлар уюштиришди. Масалан, Шўро ҳукумати қурилгандан кейинги сиёсий мажлислардан бирида жазо отрядини бошида турган Ф. Дзержинский ҳайъатда ўтирган В. Ленинга бир рўйхат топширади. Бу рўйхатда жуда кўплаб рус зиёлиларнинг исм-фамилиялари ёзилган эди.\nЛенин ўзи таниган ва афтидан бўлғиси душманлар деб билган юзлаб одамларнинг фамилиялари қошига + (хоч ) белгисини қўйиб чиқади. ЧК бошлиғи эса шу куни + белгиси қўйилганларнинг ҳаммасини (Ленин уларни ўлимга ҳукм қилганига ишониб) оттириб юборади.\nБу хил қатоғонларнинг энг катталари бизнинг Туркистонда бўлди. Маълумки, Боймирза Ҳайит айтганидек “Большевик 1917 йил ноябрида Тошкент шаҳрида Совет ҳокимияти режимини эълон этганидан сўнг, Туркистон миллий зиёлилари ва Русияга қарши бўлган барча иш одамлари Қўқон шаҳрида тўпландилар. 1917 йил декабрида Туркистон миллий мухторият ҳукуматини қурдилар. Бу мухторият Туркистоннинг туркистонликлар томонидан идора қилинишига асосланган эди… Аммо большевиклар бунга йўл қўймадилар. Ўзлари Маркази Осиё халқларига. “Истаган пайтда ажралиб чиқишларингиз мумкин”, деб айта туриб,Туркистон мухториятини арман дашноқлари ва ўрис аскарлари қўли билан яксон қилишди.”\nШ. Шамаъдиевнинг “”Фарғона водийсида фуқаролар уруши тарихига оид очерклар” китобида ҳам айтилганидек (Т., 1961. 54—60 б.) уч кун давомида Қўқон ўт ичида қолди… Биргина Қўқоннинг ўзида 10000 дан ортиқ одам ўлдирилди. Қирғин шу билан тугагани йўқ. 1918 йилнинг биринчи ярмида Марғилонда 4500 одам ўлдирилди. Шу жараёнда 180 қишлоққа ўт қўйилди. Минглаб оилалар хонавайрон бўлиб, бошпанасиз қолдилар… Туркистон ҳудудида ўнлаб шаҳарлар, юзлаб қишлоқлар вайрон этилди. Уйлари куйдирилган, яқин қариндош-уруғлари қириб ташланган одамлариинг қайғуси на факат заминга, балки осмонга ҳам сиғмасди.\nШу хил воқеалардан кеийн ватанпарвар ва фидоий йигитлар ё Туркистон ҳудудини тарк этган ёки қувғунга учраган эди. Қизил империя эса ҳокимлигинипг дастлабки йилларидаёқ ҳаётда бўлиб ўтган бу ошкора қирғинларни халқ кўзидан яширишга интилди. Худди ўтган асрнинг 70-80 йилларида Афғонистонда ўз юрти учун курашган мужоҳидларни шўро матбуотида «душман» деб аташганидай, ўз юртини қизил империядан ҳимоя қилган, халқ озодлиги учун курашганларни «босмачи» деб аташди ва уларни ялпи қирғин қилишди. Коллективлаштириш, колхозлаштириш даврида ҳам шундай фожиалар кўп бўлди. Бой ҳамда ўрта ҳол фуқаролардан минглаб кишилар қулоқ қилинди. Қулоқ қилинганлардан аксарияти муҳтожлик ва оғир шароитларда ҳалок бўлишди. Оғизда Туркистонга мустақиллик берамиз, деган ленинчилар амалда ўзига қарши барча кучларни ҳоким синф вақиллари атаб уларга шафқатсиз кураш очдилар. Шўролар босмачи деб отқўйган миллий озодлик ҳаракати енгилгандан кейин зиёлилар ўзаро турли яширин уюшмалар, гуруҳлар ташқил этиб, қулликдан чиқиш, халқни озод ва дориломон ҳаётга эриштириш ҳақида бош қотира бошладилар. ХХ аср бошларидаёқ шаклланган, халқни маърифат орқали озодликка эриштириш ғояси билан қуроланган жадидлар ҳаракати ҳам ўз йўлида ривожлана борди. Адабиётда ғоявий-бадиий уйғунликка эришиш, адабиёт орқали ҳаётни тадқиқ этиш, кишиларни оаодлик курашига ундайдиган «Чиғатой гурунги»га ўхшаш уюшмалар фаол иш олиб борди. Чўлпон, ўзи ҳам аъзо бўлган бу хил уюшмалардан бири ҳақида гапириб:\nЧўлпон, Боту, Ойбск шеърларида маълум яқинликлар бўлса-да уларнинг ижод йўллари, таржимаи ҳоллари каби ранг-баранг.Ботунинг таржимаи ҳоли, турмуш тарзи, тор маънодаги ўсган муҳити Чўлпондан ўзгача эди. Қарол — тўқувчи оиласида камолга етиб шўро мактаби, саккиз ойлик муаллимлик курсини битирган, комсомол фаоли бўлиб, турли комиссияларда ишлаган Боту рус қизига уйланади. 1927 йилда эса. аввал Масковдаги рабфакда, сўнг Маскав давлат дорилфунунининг иктисод факультетида ўқийди. Шўро тарғиботи ва марксча-ленинча «илм»ларни обдан ўрганади. Унинг таржимаи ҳолидаги бу белгилар озми-кўпми шеъриятига ҳам таъсир қила бошлайди. Ботунинг шўро тарғиботи таъсирида миллий озодлик курашчиларини йиглоқи — пессомистлар, деб айта бошлайди. Аста-сскинлик билан большовойлар сафига ўтиб олади, кейинчалик Ботунииг лирик ҳаҳрамони Ватан учун чўлпонона фидо бўлиш шарт эмас, деган кайфиятда, аммо нима қилпш кераклигини ўзи ҳам билмаган бир киши сифатида намаён бўлади. Айни замонда истиқлол йўли учун курашувчи куч\nйўқ, деган хулосага ҳам келади:\nPublished on januari 8, 2013 · Filed under: Ботир Норбой;


Ўзбекистонлик спортчилар энди Хитойнинг “PRES-JOG” экипировкаларидан фойдаланади\n10 сентябрь, 2018, 18:31\nЎзбекистон Миллий олимпия қўмитаси Хитойнинг “PRES-JOG” бренди билан ҳомийлик ва ҳамкорлик бўйича шартнома имзолади.\nХабарингиз бор, бир неча кун олдин Индонезияда XVIII Осиё ўйинлари ниҳоясига етди. Ўзбекистон спорти тарихига зарҳал харфлар билан ёзилган ушбу мусобақада делегациямиз аъзолари “PRES-JOG” бренди томонидан тақдим этилган экипировкаларда иштирок этди.\nБугун, 10 сентябрь куни Миллий олимпия қўмитасида катта тадбир ташкил этилди. Тадбирда Ўзбекистон Миллий олимпия қўмитаси ва Ўзбекистон футбол ассоциацияси Хитойнинг “QIERTE Co.Ltd” компанияси (“PRES-JOG” бренди) билан 2018-2022 йиллар учун ҳомийлик ва ҳамкорлик бўйича шартнома имзолади.\nТадбирда Ўзбекистон Миллий олимпия қўмитаси Президенти Умид Аҳмаджонов, Бош котиб Жасур Матчанов, Хорижий давлатлар билан дўстлик бўйича Хитой Халқ Уюшмаси Бош директори Ли Хинью ва «QIERTE Co. Ltd» («PRES-JOG» бренди) бошқарув раиси Лин Юкилар иштирок этишди.\nМаросим аввалида ҳамкорлик бўйича Хитойда ўтказилган махсус тадбирдан видеоролик намойиш этилди. Сўнгра тантанали маросимни очиб бериш учун сўзга Ўзбекистон Миллий олимпия қўмитаси Президенти Умид Аҳмаджонов чиқди.\n«Яқинда Индонезияда XVIII Осиё ўйинлари якунланди. Мусобақа Ўзбекистон учун муваффақиятли кечди. Унда спортчиларимиз медаллар сифати бўйича ҳам, медаллар жамғариш бўйича ҳам рекорд ўрнатиб, Осиё ўйинлари тарихида мамлакатимиз учун энг яхши натижани қайд этишди. Мазкур ўйинларда Ўзбекистон спорт делегацияси айнан «PRES-JOG» бренди томонидан тақдим этилган экипировкалардан фойдаланди. Янги либослар спортчиларимиз учун омадли келди десак муболаға бўлмайди.\nМана бугун расмий шартнома имзолаш арафасида турибмиз. Компания билан ўзаро ҳамкорликни давом эттиришдан мамнунмиз. Хитойлик ҳамкорларимиз томонидан ҳозирча Индонезиядаги Осиё ўйинлари ва Аргентинадаги ўсмирлар Олимпия ўйинлари учун 450 дона комплект спорт экипировкалари ҳомийлик асосида тақдим этилди. Бунақаси Ўзбекистон учун Осиё ўйинлари тарихида илк маротаба бўлди. Қолаверса, компания томонидан енгил атлетика, футбол, карате, кураш, спорт гимнастикаси, трамполин, оғир атлетика, стол тенниси ва гандбол спорт турлари учун ҳам махсус спорт либослари тайёрлаб берилди. Ўйлаймизки, ушбу келишув ҳар икки томон учун ҳам манфаатли бўлди. Умид қиламизки, спортчиларимиз янги марраларни айнан «PRES-JOG» либослари билан биргаликда забт этадилар», – деди МОҚ раҳбари.\nШундан сўнг Хорижий давлатлар билан дўстлик бўйича Хитой Халқ Уюшмаси Бош директори Ли Хинью сўзга чиқиб, ушбу ҳамкорлик нафақат спорт, балки икки мамлакат ўртасидаги алоқаларни ривожлантириш йўлида аҳамиятли эканлиги ҳақида гапириб ўтди.\n«Бугун PRES-JOG учун ўзгача кун ҳисобланади. Унда Ўзбекистон Миллий олимпия қўмитаси ва Футбол ассоциацияси билан стратегик шериклик қилиш бўйича шартнома имзоланади. «QIERTE Co. LTD» компанияси номидан «PRES-JOG» га бўлган ишончингиз учун табригим ва миннатдорчилигимни изҳор этишни истайман. Ушбу ҳамкорлик “PRES-JOG” учун ўзига яраша йўл очади. Спорт ёрдамида биз дўстлик алоқаларини янада ривожлантирамиз ва умид қиламизки бу Хитой билан ўзаро дўстлик ришталарини кучайтириш ва «Бир макон, бир йўл» стратегиясини амалга оширишга ўзига хос кўприк бўлади. «, – деди Хинью ҳоним.\nКейин эса томонлар шартномага имзо чекишди.\nСўнгра “QIERTE Co.Ltd” компанияси бошқарув раиси Лин Юки сўзга чиқди.\n«Меҳмондўст Тошкент шаҳрида эканлигимиздан хурсандмиз. Ўзбекистон Марказий Осиёдаги кучли спорт державаси ҳисобланади. Олимпия ва Осиё ўйинларида кўплаб ўзбекистонлик спортчилар ўз номларини спорт тарихига ёзиб қўйганлар. 2018-2022 йиллар давомида томонлар Буэнос-Айресдаги ўсмирлар Олимпия ўйинлари, Токиодаги ёзги Олимпия ўйинлари, Пекиндаги қишки Олимпия ўйинлари, Ҳангчжоудаги Осиё ўйинлари ва бошқа бир қатор йирик мусобақаларда ҳамкорлик қиладилар. Ўзбекистон Буюк Ипак Йўли мамлакати ҳисобланади ва Хитой билан азалдан яқин алоқаларга эга. Ушбу ҳамкорлик нафақат ҳомийлик, шунингдек, «Бир макон, бир йўл» стратегиясини амалга оширишда «QIERTE Co LTD» компаниясининг навбатдаги қадами ҳисобланади. Яна бир маротаба Ўзбекистонни Осиё ўйинларидаги энг яхши натижаси билан табриклайман. Токиодаги Олимпия ўйинларида ҳам Ўзбекистонга энг яхши натижаларни тилайман. МОҚ раҳбари ва спортчиларни Хитойга таклиф этамиз», – деди Лин Юки.\nТадбир якунида “QIERTE Co.Ltd” компанияси Ўзбекистоннинг машҳур спортчилари, оғир атлетика бўйича Олимпия ва Осиё ўйинлари чемпиони Руслан Нурутдиновга, шунингдек, Олимпия ўйинларида қатнашиш бўйича рекордчи Оксана Чусовитинага 5 000 АҚШ доллари миқдоридаги чекни топширишди.


Бу йил 15дан ортиқ «ҳалол» стандартлари ишлаб чиқилди\nNUR-SULTAN. Kazinform – Жорий йилда ҚР Савдо ва интеграция вазирлиги 15дан ортиқ «ҳалол» стандартларни ишлаб чиқди ва қабул қилди. Бу ҳақда Техник жиҳатдан тартибга солиш ва метрология қўмитасининг «Миллий аккредитация маркази» бош директорининг биринчи ўринбосари Қайнар Тайжанов маълум қилди, деб хабар беради Kazinform мухбири.\nҚозоғистонда уч ойда 6 млн одам вакцина билан эмланади\nNUR-SULTAN. Kazinform – Яқин 3 ой ичида 6 млн киши вакцина билан эмланади. Бу ҳақда Ҳукумат йиғилишида ҚР Бош вазири Асқар Мамин маълум қилди, деб хабар беради Kazinform мухбири.\nҲукуматда «100 аниқ қадам» миллат режаси ижроси кўриб чиқилди\nNUR-SULTAN. Kazinform – ҚР Бош вазири Асқар Мамин бошчилигида ҚР Парламенти Мажилиси Раиси Нурлан Ниғматулин иштирокида модернизация бўйича Миллий комиссиянинг йиғилиши бўлиб ўтди, деб хабар беради Kazinform primeminister.kzга таяниб.\n«Turkistan» телеканали эфирини бошлади\nTÚRKİSTAN. Kazinform – Бугун, соат 7 да, «Turkistan» телеканали «Отау ТВ» сунъий йўлдош тармоғи ва кабел тармоқларида эфирга узатишни бошлади. Бу ҳақда Kazinform Туркистон вилояти ҳокимлиги матбуот хизматига асосланиб хабар беради.\nЖорий йилда Қозоғистонда 3 та нефт-кимё заводи ишга туширилади\nNUR-SULTAN. Kazinform – Жорий йилда Атирау вилояти ва Чимкентда 3 та нефт-кимё заводи ишга туширилиши керак. Бу ҳақда бугун Ҳукумат йиғилишида ҚР Бош вазири Асқар Мамин маълум қилди, деб хабар беради Kazinform мухбири.\nҚозоғистонда жорий йилдан бошлаб сержантлар, кинологлар ва участка полиция ёрдамчиларининг ойликлари оширилади\nNUR-SULTAN. Kazinform – ҚР Ички ишлар вазири Ерлан Турғимбаев сержантлар, кинологлар ва туман полиция ёрдамчиларининг иш ҳақи бу йил оширилишини маълум қилди, деб хабар беради Kazinform мухбири.\nШарқий Қозоғистон вилоятига Ўзбекистондан 800 та қурувчи жалб қилинади\nÓSKEMEN. Kazinform – Шарқий Қозоғистон вилояти ҳокими Даниал Ахметов Ўзбекистон Республикасининг Алмати шаҳридаги Бош консули Аброр Фатҳуллаев билан учрашди, деб хабар беради Kazinform мухбири.\nҚР Бош Вазири иқтисодий ўсишни юқори баҳолади\nNUR-SULTAN. Kazinform – Февраль ойида Қозоғистон иқтисодиёти январь ойига нисбатан тезроқ ўсди. Бу ҳақда бугун Ҳукумат йиғилишида ҚР Бош вазири Асқар Мамин маълум қилди, деб хабар беради Kazinform мухбири.\nNUR-SULTAN. Kazinform – Умуман олганда, 2020-2025 йилларга мўлжалланган инфратузилмаларни ривожлантириш «Нурлы жол» давлат дастури доирасида 11 минг км автомобил йўлларни пуллик қилиш режалаштирилган, деб хабар беради Kazinform ҚР Индустрия ва инфратузилмаларни ривожлантириш вазирлигининг Telegram каналига асосланиб.\nNUR-SULTAN. Kazinform – 2020 йил якунлари бўйича Қозоғистонда 25 541 ногирон кишини иш билан таъминлашни қўллаб-қувватлаш бўйича турли тадбирлар амалга оширилди, деб хабар беради Kazinform ҚР Меҳнат ва аҳолини ижтимоий ҳимоя қилиш вазирлиги матбуот хизматига таяниб.\nБу йил Қозоғистонда саноат соҳасида 112 та лойиҳа ишга туширилади\nNUR-SULTAN. Kazinform – Қурилиш материаллари ишлаб чиқаришда ўсиш кузатилди. Бу ҳақда Ҳукуматнинг январь ойида мамлакатни ижтимоий-иқтисодий ривожлантириш масалаларини муҳокама қилиш пайтида ҚР Индустрия ва инфратузилмаларни ривожлантириш вазири Бейбит Атамқулов маълум қилди, деб хабар беради Kazinform мухбири.\n2025 йилда қозоғистонликлар 89 мамлакатга визасиз саёҳат қилишлари мумкин бўлади\nNUR-SULTAN. Kazinform – 2025 йилда қозоғистонликлар 89 мамлакатга визасиз саёҳат қилишлари мумкин бўлади. Бу ҳақда ҚР Бош вазири Асқар Мамин «Nur Otan» партиясининг парламентдаги фракциясининг кенгайтирилган йиғилишида маълум қилди, деб хабар беради Kazinform мухбири.


“Бирлик”нинг кечаги ҳайъат мажлисида бир журналист сифатида мен ҳам қатнашдим. Президентлик сайловларига тайёрланиш, сайловда иштирок этишнинг механизми, умуммухолифат томонидан илгари сурилаётган ягона номзод ғояси муҳокама этилган мажлис анча мунозарали кечди. Айни пайтда умумий қарашдаги якдиллик мухолифатнинг бошқа фирқаларига ҳам ўрнак бўлиши керак.\nАлбатта, ҳатто “Бирлик”чилар орасида ҳам ўзининг дунёқараши, тажрибасидан келиб чиқиб, партия Марказий кенгашининг Абдураҳим Пўлат номозодини сайловларда илгари суриш фикрига эътироз қилувчилар бор. Улар билан узоқ суҳбатлардан сўнг бундай эътирозлар, хавотирнамо шубҳаларга ягона сабаб Пўлатовнинг истаганида ҳам мамлакатга кела олмаслиги эҳтимолидир. Ўйлайманки, Абдураҳим ака шахсига нисбатан ҳурматда бўлганлар, у кишини “Бирлик”нинг етакчиси ўлароқ номзодликка лойиқ билганларнинг шуурида ҳам айнан шу эҳтимол ғужгон ўйнамоқда.\nШу боисдан ҳам оммавий ахборот воситаси вакили сифатида Абдураҳим Пўлатдан бу масалани ойдинлаштиришни сўрадим.\n“Модомики, Сиз сайловларда иштирок этишга жазм қилсангиз, мамлакатга келишингизга қандай монелик бор? Айтайлик, ўзингиз истаган тақдирда ҳам Ўзбекистон ҳукумати Сизни мамлакатга киритмаслиги мумкинми? Оддийгина паспорт ёки виза важидан аэропорт ва божхона тўсиқларидан ўта олмаслигингиз эҳтимоли борми?” дедим.\nАбдураҳим Пўлат эса бундай шубҳаларни кескин рад этиб, унинг фақатгина хавфсизлик важидан хавотирлари йўқ эмаслиги, бу хавотирга эса сафдошларнинг якдиллиги ва ишни тўғри ташкил эта олиши кафолат бўлишини таъкидлади. Ўзининг чиқишларида Ўзбекистонга келишни, айни пайтда мухолифатнинг ўқ илдизлари бўлган шахсларнинг яна кураш сафларига қайтишидан куч олишини яширмаётганини билдирди.\nДемак, унинг яқин орада Ўзбекистонга келишига шубҳа йўқ, ҳар ҳолда, Пўлатовни аҳдида собит бир сиёсатчи сифатида биламиз. (Шахсан мен Пўлатовнинг келишини шунчаки бир муҳожирнинг юртга қайтиши деб тушунаётганим йўқ.) Масаланинг бошқа тарафи ҳам борки, у “Бирлик”ни маъмурий жиҳатдан бошқариб туриш учунгина келаётганида масала муҳокама учун арзимасди. Демак, гап сайлов, мухолифатнинг кейинги тақдири теграсида бораркан, нафақат Пўлатовнинг, балки Маматов, Маликов, ҳатто Муҳаммад Солиҳнинг юртга қайтиши кўп жиҳатдан аҳамиятли. Бунинг устига сайловда иштирок этиш механизми кун тартибига чиқаётган пайтда.\nМана сайлов ҳақида гап очилгани, умуммухолифатнинг ягона номзоди изланаётгани, ҳаммага маъқул бир кишининг ўртага чиқиш эҳтимоли борасида мулоҳазалар пайдо бўлганига ҳам анча бўлди. Кимдир мамлакат ичкарисидан номзод бўлиши керак, деди. Мухолифатдаги тарқоқликдан азбаройи юрак олдирганлар лидерларни сўкиб ётишибди. Айримлар эса ўзларининг лидерлик даъво қилмаслигини жамоатчиликка билдиришяпти. Ўзбекистон ичида эса айни кунларда айрим мухолифатчиларнинг баъзи аламзада амалдорлар, ҳатто ҳукуматда ишловчи айрим шахслар билан музокаралар бошлаб юборганини ҳақида миш-мишлар оралаган. Лекин умуммухолифатнинг ягона номзодини танлаб олиш борасида сайловларга кам муддат қолаётганига қарамай амалий ҳаракатлар сезилмаяпти.\nЎзбекистон шароити билан ичдан таниш бўлган одам учун амалдаги ҳукумат ичидан фикрлаши мухолифатга мойил шахсни танлаб олиш ва уни номзод сифатида илгари суриш усули бироз хомхаёлдек. Айни пайтда мухолифатнинг собиқ етакчиларини ҳам ўзларидан ташаббус чиқмагунича лидерликка ундаш нотўғри. Чунки лидерликка, Президентликка даъвогар ўзининг бу масъулиятга иштиёқманд эканини кўрсатиши керак. Шу маънода, оз фурсатда умумумхолифатнинг сайловларга тайёргарлик механизми деярли йўқ. Демак, айнан бугунги куннинг муҳокама учун мавзуси яна “Бирлик”нинг Президентликка вакили — умуммухолифатнинг ЯГОНА НОМЗОДига номзодидир. Шундай экан, “Бирлик”нинг сайловда иштироки механизмини кўриб чиқайлик.\nПартия фаолларининг таъкидлашича, “Бирлик” сайловлар олдидан яна Адлия вазирлигидаги рўйхатдан ўтиш билан боғлиқ можароларини қўзғамоқчи. (Вазирликда партияни рўйхатдан ўтказишни сўраган 25 минг фуқаронинг имзоси турибди) Чунки, бу билан нимгадир эришилса, ғишт қолипдан осон кўчади. Партия Қурултойининг ўзиёқ Президентликка номзод кўрсатиб қўя қолади. Бу эҳтимол ҳақиқатдан анча йироқ бўлгани учун сайловчиларнинг 300 кишилик ташаббус гуруҳини тузиш ва шу орқали фуқаро Пўлатов Абдураҳимнинг номзодини Марказий сайлов комиссиясига топшириш йўли ҳам бор. Бу номзод мўъжиза юз бериб, рўйхатга олинса, умумий сайловчилар (14 миллионга яқин)нинг 8 фоиз имзоси (400 мингга яқин) тўплаш қолади. Бу ҳам осон бўлмаган баръер. Учинчи йўл эса умуммухолифатнинг ягона номзод танлаш учун боши бирикади ва ягона номзод учун “Бирлик”нинг номзоди Пўлатов бўлиб қолаверади. Агар Пўлатовнинг умуммухолифат ҳам қўлласа, сайловда иштирок этишнинг механизми яна ҳам кенгроқ доирада муҳокамага чиқади.\nАлбатта, мен бир журналист сифатида мухолифатнинг сайловлардаги иштирокини (агар шундай бўлса) мамлакат ҳаётида инқилоб ясай олади, деб ўйламайман. Чунки, Каримовдан кейин ўсиб келаётган амалдорлар авлоди демократиянинг Марказий Осиёдаги том маънодаги инқирозидан маънавий рағбат ва куч олди. Қолаверса, ҳали мухолифатчиларнинг ўзи мамлакатни амалдаги ҳукуматдан яхши бошқара оладими, инқилобий ислоҳотлар ўтказиб, халқни ёруғликка олиб чиқадими, буни ҳаёт кўрсатади. Бироқ шунга интилишнинг ўзиёқ мамлакатни, халқни мазлумлик, қуллик ботқоғидан олиб чиқишга йўлчи юлдуз бўла олиши ҳам мумкин. Жуда бўлмаганда ғариб мухолифат сиёсий саҳнада бироз қаддини кўтаради…\nКамина “Бирлик”чилардан модомики, лидерингиз умуммухолифатнинг меҳрини қозона олмаса, ҳаммаслакларнинг мададини ола билмаса, нима бўлади, деб сўрадим. Негаки, ҳозирданоқ Пўлатовнинг номзоди масаласи кўтарилгандан беҳузур бўла бошлаганлар бор. Қолаверса, ҳар бир шахснинг “мен”и борки, бу совуққон ўйлашга, вазиятни тўғри баҳолашга, ўзининг шахсий манфаатнамо бир қарашларини улоқтиришга халал беради. “Бирлик”чилар эса бу сўровимга “…умумкелишувга эришилса, нур устига нур, аксинча, биз сайловларга ўз номзодимиз билан барибир қатнашамиз ва ишонамизки, буни албатта эплаймиз”, деди. Менга уларнинг гапи маънилидек туюлди.\nАбдураҳмон Ташанов, журналист\n« 2008 yil Saylovi Diktatura manzaralari »


"Насаф" - "Навбаҳор": ПРЕВЬЮ | "NAVBAHOR" FUTBOL JAMOASINING RASMIY WEB SAHIFASI\n"Насаф" - "Навбаҳор": ПРЕВЬЮ\nБугун Ўзбекистон чемпионатининг 15- турида "Навбаҳор" сафарда "Насаф"га қарши ўйин ўтказади. Жамоаларнинг ўзаро тўқнашувига тўхталиб ўтсак. Бугунги беллашув клубларнинг Олий лигадаги 41- тўқнашувидир. Шу пайтга қадар ўтказилган 40 ўйинда "аждарлар" 21 маротаба ғолибликни қўлга киритишган. "Навбаҳор" эса 10 бор "Насаф"ни ранжитган. 9 баҳсда дуранг натижа қайд этилган. Тўплар нисбати 71-59, "Насаф" фойдасига. "Насаф" майдонида жамоамиз атиги икки маротаба ғалаба билан қайтган. 1998- йилда "насафчилар" ўз майдонларида наманганликларга мағлуб бўлишган. Орадан бир йил ўтиб Қаршидан "Навбаҳор" 3 очко билан қайтганди. Ушбу ғалаба ҳозирча меҳмонда қўлга киритлган сўнгги ғалабалигича сақланиб турибди."Насаф" майдонида ўтган сўнгги 4 қарама-қаршилик рақибнинг ғалабаси билан якун топган. Сўнгги маротаба "лочинлар" Қаршидан 2012 йилда 1 очко билан Наманганга қайтишган.\nЖамоаларнинг ўтган йилги ўзаро ўйинида "Насаф" йирик ҳисобда жамоамиз устидан ғалаба қозонган. Мезбонларнинг голларига Игорь Голбан, Огнен Красич (2 та), Драган Черан (2 та), Шахбоз Эркинов (пенальтидан) муаллифлик қилишган. Бугунги ўйинни Зокир Қодиров бошчилигидаги ҳакамлар бригадаси бошқариб боради.Учрашув соат 19.00 да бошланади.\n“Насаф” – “Навбаҳор” 3:1\n“Насаф” – “Навбаҳор” 0:1\n“Насаф” – “Навбаҳор” 1:3\n“Насаф” – “Навбаҳор” 3:2\n“Насаф” – “Навбаҳор” 2:1\n“Насаф” – “Навбаҳор” 2:0\n“Насаф” – “Навбаҳор” 1:0\n“Насаф” – “Навбаҳор” 3:2.\n“Насаф” – “Навбаҳор” 1:1\n“Насаф” – “Навбаҳор” 5:0\n“Насаф” – “Навбаҳор” 5:1\n“Насаф” – “Навбаҳор” 6:0


Фото: Ҳасан Пайдоев /"Халқ сўзи"/\nЧирчиқ олий танк қўмондон-муҳандислик билим юртида ҳар йили белгиланган хизмат муддатларини ўтаган муддатли ҳарбий хизматчиларни кузатишга бағишланган маросим ўтказиш яхши анъанага айланган. Бу йилги тадбир мазмун ва мундарижаси билан аввалгиларидан кескин фарқ қилди.\nМаросим одатдагидек клубда 250 — 300 киши иштирокида эмас, балки билим юрти саф майдонида, 2,5 мингдан ортиқ ўқувчи-ёшларни таклиф қилган ҳолда ташкил этилди.\nМайдон марказига бундан бир йил олдин бу ерга келиб, муддатли ҳарбий хизматни ўтаб бўлганлар саф тортишди. Улар йил давомида ўзларига юклатилган вазифаларни адо этиб, Ватан олдидаги конституциявий бурчларини шараф билан бажардилар. Ҳарбий ва жанговар маънавий-маърифий тайёргарликда юксак натижаларни қўлга киритдилар.\nПрезидентимизнинг 2018 йил 13 январдаги “Ўзбекистон Республикаси фуқароларини муддатли ҳарбий хизматга навбатдаги чақируви ҳамда белгиланган хизмат муддатларини ўтаб бўлган ҳарбий хизматчиларни Қуролли Кучлар резервига бўшатиш тўғрисида”ги қарорига мувофиқ уюштирилган тадбирда қатнашганлар миллий армиямиз минглаб ўғлонлар учун чинакам мардлик, фидойилик, ватанпарварлик мактабига айланганлигини алоҳида таъкидладилар.\nЧиндан ҳам, Президентимиз, Қуролли Кучлар Олий Бош Қўмондони Шавкат Мирзиёев Ўзбекистон Республикаси Қуролли Кучлари ташкил этилганлигининг 26 йиллиги ва Ватан ҳимоячилари куни муносабати билан йўллаган байрам табригида таъкидлаганидек, амалга ошираётган саъй-ҳаракатларимиз, армия ҳамда халқнинг фаол ҳамкорлиги натижасида Қуролли Кучларимиз том маънода жамиятнинг ажралмас қисмига, мамлакатимиз барқарорлиги ва тараққиётининг ишончли кафолатига, ёшлар ҳамда ҳарбий хизматчиларни ватанпарварлик руҳида тарбиялашнинг муҳим институтига айланиб бормоқда.\nВатан олдидаги бурчини фахр билан адо этаётганлар орасида оддий аскар Эркин Нажмиддинов ҳам бор. Самарқанд вилоятининг Пайариқ туманидан чақирилган бу йигит йил давомида жасорат мактабидан сабоқ олди. Маънавий, жисмоний жиҳатдан юксалди. Буни бўлиб ўтган тест синовларида энг юқори кўрсаткичга эришганлиги ҳам кўрсатиб турибди.\nКелбатли йигит бундан бир йил аввал турникда ўн марта тортилган бўлса, ҳозир бу кўрсаткични 30 тага етказди. 100 метрли масофага аввалгидек 13 сонияда эмас, 11 сонияда югурмоқда.\n— Энг муҳими, ота-онамнинг, юртимизнинг қадрига етадиган, уни янада кўпроқ ардоқлайдиган бўлдим, — дейди оддий аскар Э. Нажмиддинов. — Ҳарбий соҳада фаолият юритишни ният қилгандим. Шу мақсадда олий ҳарбий билим юртида ўқимоқчиман.\nДарвоқе, кўплаб аскарларга, шулар қаторида бу йигитга ҳам олий ўқув юртларига киришда имтиёз берадиган тавсиянома топширилди. Юксак натижа кўрсатиб, уйларига тавсиянома билан қайтаётганлар орасида қорақалпоғистонлик Анвар Омонгелдиев, жиззахлик Мурод Ҳотамов ҳам айнан мана шу ўқув юртида малакаларини, билимларини оширишларини билдирдилар.\nТадбир давомида Чирчиқ шаҳридаги касб-ҳунар билим юрти, умумтаълим мактаби ўқувчилари, мактабгача таълим муассасалари тарбияланувчиларини ҳарбий хизматчилар учун яратилган шарт-шароитлар билан таништириш мақсадида экскурсия ташкил қилинди. Ҳарбий техника воситалари имкониятлари намойиш этилди.\n— Бугунги тадбирда ҳарбийликка бўлган меҳр-муҳаббатим янада ортди, — дейди Чирчиқдаги саноат касб-ҳунар коллежи ўқувчиси Аваз Йўлдошев. — Соҳа эгалари билан бўлиб ўтган жонли мулоқотда тасаввурим кенгайди. Келгусида ҳарбий хизматчи бўлишга аҳд қилдим. Тадбир давомида ҳарбий ва жанговар тайёргарликда юксак натижаларга эришганларга фахрий ёрлиқлар, совғалар топширилди. Концерт дастури намойиш этилди. Билим юрти курсантларининг кўргазмали чиқишлари ҳам маросимга ўзгача шукуҳ бағишлади.\nМазкур рукндаги бошқа мақолалар: « Эзгу мақсадлар рўёби халқимизга кўтаринки руҳ ва шижоат бағишламоқда\tБебаҳо неъматдан оқилона фойдаланайлик »


Психологик муаммолар ёшларнинг технологиядан фойдаланиши билан қанчалик боғлиқ? - Zamin.uz\n17:59 / 09.05.2021\nОксфорд интернет институтининг тадқиқотида 10 ёшдан 15 ёшгача бўлган 430 мингдан зиёд ёшларнинг телевизор томоша қилиш, ижтимоий тармоқлар ва технологик воситалардан фойдаланиш вақти билан руҳий тушкунлик, ўз жонига қасд қилиш фикри ва хулқ-атвор бузилиши каби психологик муаммолар ўртасидаги боғлиқлик текширилди.\nТадқиқотлар натижасида 1991-2019 йиллар орасида депрессия билан ижтимоий тармоқлардан фойдаланиш ва телевизор томоша қилиш вақти ўртасидаги муносабатлар бироз бўлса-да заифлашгани кузатилди. Худди шу даврда ижтимоий тармоқлардан фойдаланишнинг психологияга таъсири бироз ўсган.\nОксфорд интернет институтининг тадқиқотлари Clinical Psychological Science журналида эълон қилинди. Тадқиқотда 1991-2017 йиллар орасида Буюк Британия ва АҚШда яшаган 10-15 ёш оралиғидаги 430 мингдан ортиқ ёшларнинг маълумотлари таҳлил қилинди.\nТадқиқотда иштирок этаётган ёшлардан маълум саволлар асосида ўзларининг ҳиссий ҳолатларини баҳолашлари сўралди.\nКейинги босқичда ёшлардан одатда ижтимоий тармоқлардан ёки мобил телефон ва телевизор каби технологик қурилмалардан қанча вақт давомида фойдаланишлари сўралди. Бу вақтдан қандай фойдаланганликлари эса сўроқ қилинмади.\n«2010 ва 2019 йилларни таққослаганда ижтимоий тармоқларнинг руҳий саломатликка таъсирида ҳеч қандай фарқни кўрмадик», дейди тадқиқот координаторларидан бири профессор Эндрю Прзйбилский.\nПрзйбилский технологиядан фойдаланиш ва руҳий саломатлик ўртасидаги муносабатлар «тобора кучайиб бормаётгани»ни таъкидлади.\nОксфорддаги тадқиқотлар технологиянинг ёшлар руҳий саломатлигига зарарли таъсирига эътибор қаратаётган сиёсатчилар ва мутахассисларга огоҳлантирмоқда.\nАслини олиб қараганда, ёшларнинг технологиялардан фойдаланишини улар бошдан кечирган руҳий муаммолар билан боғлайдиган тадқиқотлар жамоатчиликка жуда яхши маълум. Масалан, 2021 йил январь ойида чоп этилган бир тадқиқотда ижтимоий тармоқлардан фойдаланиш ёшларнинг ўзига бўлган ишончни сусайтириши ҳақида хулосага келинганди. “Замин” янгиликларини “Facebook”да кузатиб боринг\nЯнгиликлар » Технология » Психологик муаммолар ёшларнинг технологиядан фойдаланиши билан қанчалик боғлиқ?\n«Россия куни» муносабати билан корпусига соат ва герб туширилган iPhone 12 пайдо бўлди\nҚорақалпоғистонда ҳаводан ичимлик суви олинмоқда\nСизга иш ҳақи тўғрисида маълумот керакми? (видео)\nХитой рақамли валютани ишга туширишга яқинлашмоқда\nДунёдаги энг оммабоп iPhone номи маълум бўлди\niPhone’да овқат истеъмолини назорат қиладиган функция пайдо бўлади\nДунёда энг кўп сотилаётган смартфон номи маълум бўлди


Фото: Ўзбекистонда янгиланган Captiva сотувга чиқди - Автомобильные новости UZ - Скачать музыку бесплатно новинки музыки 2016-2017\nЎзбекистонда 2016-модель йилига мансуб янгиланган Chevrolet Captiva кроссоверининг савдоси бошланди. Бу ҳақда, «Газета.uz»га асосланиб, Daryo.Uz хабар бермоқда. Рестайлингдан сўнг, модель кузовининг олд қисми сезиларли ўзгариб, унинг услуби Chevrolet автомобиллари дизайнининг замонавий йўналишига мувофиқлаштирилди. Йўлтанламаснинг радиатор панжараси янгиланган, асосий чироқлари нисбатан компакт кўриниш олган ва ёруғлик диодли кундузги чироқлар бўлмаси билан тўлдирилган, олд бампер ўзгарган. Интерьер ҳам замонавийлашган — машина аудиотизимни бошқариш модулига эга янги уч кегайли рул чамбараги ва иқлим назорати блоки нисбатан қулай бўлган ҳамда шаклан ўзгарган марказий консоль билан таъминланган. Кроссовердаги энг асосий янгиликлардан бири — унга ҳам iOS, ҳам Android операцион тизимида ишловчи смартфонлар билан тўлиқ интеграциялаша оладиган, сенсор экрани 7 дюйм бўлган иккинчи авлод MyLink мультимедиа тизими ўрнатилганидир. Смартфонни тизимга улаб, MyLink билан уйғунликда ишлай оладиган мобил дастурлар (масалан, хариталар ва навигация дастурлари)дан фойдаланиш, қўнғироқларни амалга ошириш, фотосуратлар ва видеороликларни томоша қилиш мумкин. Шунингдек, овоз билан бошқариш имкони ҳам бор. Captiva’нинг хавфсизлик тизими орқа эшикка ўрнатилган орқа томонни кўрсатувчи камера билан тўлдирилган. Машинада олд ва орқа чироқларнинг автоматик ёниши ва ўчишини назорат қилиб турувчи тизим ҳам бор. Маҳаллий бозорда ягона — LTZ комплектациясида таклиф қилинадиган автомобилда одатий чарм салон ва ён томонда пўлат зинапоялар бор. Аввалгидан фарқли ўлароқ, харидорларга яна қўшимча тўрт хил рангдаги Captiva таклиф қилинмоқда. Машина аввалгидек — ҳажми 3 литр, қуввати 258 от кучига тенг бўлган 6 цилиндрли двигатель ва олти босқичли автомат тезлик узатиш қутиси билан таъминланган. - деб хабар бермоқда Carzone.uz нашри.


Шашмақом - Intangible Cultural Heritage of Uzbekistan\nСоҳа: Ижрочилик санъати\nТартиб рақами: 02.01.01\nШашмақом (форсча - олти мақом) – ўзбек ва тожик халқлари мусиқа меросида марказий ўрин тутган мақомлар туркуми; мақом - оҳанг, парда, ханг, усул, шакл, услуб каби воситалар билан ўзаро узвий боғланган мумтоз чолғу куйи ва ашулалар мажмуи. Шашмақом ХVIII асрларда 12 мақом тизими (Дувоздах мақом) ва Бухоро мусиқий анъаналари негизида Марказий Осиёнинг йирик маданий маркази бўлмиш Бухорода шаклланган.\nШашмақом - олти мақом туркуми бўлиб, Бузрук, Рост, Наво, Дугоҳ, Сегоҳ ва Ироқ мақомларидан ташкил топган, жами 250 дан ортиқ турли шаклдаги чолғу ва ашула йўлларидан иборат. Шашмақомнинг ташкил этган мақомларнинг ҳар бири икки - чолғу (Мушкилот) ва ашула (Наср) йирик бўлимларидан иборат бўлиб, чолғу ва ашула йўллари туркумларини ташкил этади. Шашмақом етук созанда ва хонандалар томонидан ўзбек ва тожик тилларида ижро этилган (ашула йўлларида мумтоз шарқ шоирлари – Рудакий, Жомий, Лутфий, Навоий, Бобур, Фузулий, Ҳофиз, Амирий, Нодира, Зебуннисо, Огаҳий ва бошқаларнинг ишқий-лирик, фалсафий, насиҳатомуз, диний мазмундаги шеърлари, шунингдек, халқ шеърияти қўлланилган). Етакчи чолғу - танбур бўлиб, мақомлар ушбу чолғу орқали созланган.\nҲар бир мақомнинг чолғу бўлими "Тасниф", Таржеъ", "Гардун", "Мухаммас" ва "Сақил" қисмларидан иборат бўлиб, анъанага кўра бирин-кетин яхлит тарзда яккасоз ёки чолғу ансамбли орқали ижро этилган. Уларнинг ҳар бири ўз оҳанги, характери, шакли, доира усуллари билан ажралиб турган. Ашула бўлимлари анча мураккаб шаклдаги ашула йўлларидан ташкил топган ва улар икки туркум яъни иккита шуъба гуруҳидан иборат: биринчисига – "Сарахбор", "Талқин", "Наср" ва "Уфар" қисмлари ва уларни боғловчи "Тароналар" (турли шакли, куйи ва характеридаги ашула йўллари) етакчи ҳофиз ва хонандалар ансамбли томонидан ижро этилган. Иккинчисига эса "Мўғулча" ва "Савт" каби беш қисмли туркумлар кирган ("Ирок" мақомидан ташқари). Асосий чолғу ва ашула йўлларидан ташқари бўлимлар таркибига қўшимча чолғу (нағма, пешрав, самоий, ҳафиф) ва ашула (уззол, ушшоқ, баёт, чоргоҳ, насруллоий, ораз, хусайний, наврўзи сабо, хоро ва ажам) йўллари кирган. Шашмақом, асосан, оғзаки анъанада ижод этилган, сақланган, сайқал топган, авлоддан-авлодга "устоз-шогирд" услубида ўзлаштирилган. Шашмақом бастакор (оғзаки анъанадаги ижодкор)лар махсули бўлиб, ўтмишда сарой ва шаҳар маданияти жараёнида талқин этилган.\n1920 йили Бухорода "Шарқ мусиқа мактаби" ва 1928 йили Самарқанда "Инмузхоруз" института Шашмақом анъаналари ўзлаштирилган. Илк бор Шашмақом 1923 йили рус композитори Виктор Успенский томонидан бухоролик мақомдон-устозлар бўлмиш Ота Жалол Носиров, Ота Гиёс Абдуғанилардан ёзиб олинган ва 1924 йили "Олти мусиқали поэма. Шашмақом" номи билан нашр этилган. Кейинчалик Шашмақом Б.Файзуллаев, Ф.Шахобов ва Ш.Соҳибов (Шашмақом, 5 томлик. Москва, 1950-1961), Юнус Ражабий (Бухоро мақомлари, Тошкент, 1959; Шашмақом, 6 томлик. Тошкент, 1966-1975; Ўзбек мақомлари. Шашмақом. Тошкент: ЮНЕСКО, 2007), А.Бобохонов (Шашмақом. Берлин, 2010) ёзувларида нашр этилди.\nХХ асрдан бошлаб Шашмақом ёзиб олинди, илмий ўрганилди, янги мусиқа таълими орқали ва композиторлик ижодида ўзлаштирилмоқда. 1959 йили Юнус Ражабий ташаббуси билан Ўзбекистон радиоси қошида биринчи профессионал мақом ансамбли ташкил этилиб, ҳозирги кунгача фаолият кўрсатмоқда. Ўзбекистонда профессионал ва ҳаваскор мақом ансамбллари мақомчилик санъати тарғиботига катта ҳисса қўшмоқда. 1975 йилдан ҳаваскор мақом жамоалари ва 1983 йилдан бошлаб мақом ижрочилари ва мақом ансамбллари танловлари бўлиб ўтмоқда. Шашмақом намояндалари ва тарғиботчилари – Ота Жалол Носиров, Ота Гиёс Абдугани, Леви Бобохонов, Домла Халим Ибодов, Юнус Ражабий, Берта Довидова, Тургун Алиматов, Муножот Йўлчиева, Фахриддин Содиқов, Ўлмас Расулов ва б., ҳамда Ю.Ражабий номидаги мақом ансамбли, Бухоро филармонияси мақом ансамбли. Шашмақомни муҳофаза қилишда илмий-ижодий ва амалий ишлар қилинмоқда: илмий тадқиқотлар, нашрлар, илмий экспедициялар, фильмлар, аудио ва видео ёзувлар, радио ва ТВ кўрсатувлари, мақом кечалари, "Назм ва Наво" концертлари, илмий анжуманлар (Тошкент, 1975, 2014; Самарқанд, 1978-1987, 2001-2007; Бухоро, 2013; Берлин, 2011-2013), етук ижрочиларнинг "устоз-синф" (мастер-класс) ва б. Мустақиллик йиллари мунтазам равишда Халқаро ва республика миқёсида ёш мақом ижрочилари танловлари ўтказилмоқда. Шашмақом ижро анъаналари консерватория, санъат ва маданият институти, педагогик университетлари; санъат коллежлари ва академик лицейлари ҳамда мусиқа мактаблари ўқув жараёнига киритилган ва талаба-ўқувчилар томонидан ўзлаштирилмоқда. 2003 йили "Шашмақом мусиқаси" ЮНЕСКО томонидан "Инсониятнинг номоддий маданий мероси дурдонаси" деб тан олинди ва 2008 йилдан бошлаб ЮНЕСКОнинг Репрезентатив рўйхатига киритилди (Ўзбекистон-Тожикистон).


Тожикистон Ўзбекистон жанубида цемент заводи қуради - Халқ сўзи\n14:05 03 Август 2018 Жамият\nЯқин истиқболда Тожикистон Ўзбекистон жанубида, Сурхондарё вилояти ҳудудида янги цемент заводи қуришни бошлайди. Бу ҳақда "Халқ сўзи" мухбири хабар бермоқда.\n“Завод Тожикистонда цемент ишлаб чиқариш билан шуғулланадиган хусусий компания ҳисобидан қурилади, - дея қайд этиб ўтди ушбу мамлакат иқтисодий ривожланиш ва савдо вазири Неъматулло Ҳикматуллозода бугун ташкил этилган матбуот анжуманида. – Биз тожик хусусий бизнесини қўшни давлат иқтисодиётига инвестиция киритишга бўлган интилишини олқишлаймиз ва қўллаб-қувватлаймиз”.\nУнинг сўзларига кўра, яқин вақт ичида Тожикистон ва Ўзбекистон ўртасидаги товар айланмасини бир йилда бир миллиард АҚШ долларигача чиқариш мақсад қилинган.\n“Бундай имконият Тошкент ва Душанбе ўртасидаги муносабатлар ижобий томонга тубдан ўзгарганидан сўнг пайдо бўлди”, - деди вазир.\nУ жорий йил олти ойи мобайнида икки давлат ўртасидаги маҳсулот айирбошлаш 128,3 млн. долларга етгани, бу ўтган йилнинг шу даврига нисбатан 69 млн. долларга кўп эканлигини таъкидлаб ўтди.\nТожикистон жорий йилнинг биринчи ярмида Ўзбекистонга 75 млн. долларлик маҳсулотлар экспорт қилган бўлса, 53,3 млн. долларлик товарларни импорт қилган.


Озодбек Назарбеков 2017 йилда концерт бермаслигини эълон қилганида, мухлислар орасида «Озодбек Назарбеков концерт фаолиятини якунлашига Юлдуз Усмонованинг саҳнага қайтиши сабаб бўлди», мазмунидаги гап-сўзлар тарқалди.\nСуҳбат давомида Озодбек Назарбеков ушбу саволга батафсил жавоб берди.\nСанъатсевар халқимиз учун Юлдуз Усмонованинг саҳнага қайтиши жуда катта бўшлиқни тўлдирганини эътироф этишим мумкин. Лекин концертни тўхтатишимга Юлдуз Усмонованинг алоқаси йўқ. Ўзи умуман бу ҳодисани Юлдуз Усмонованинг саҳнага қайтиши билан боғлаш жуда ҳам ноўрин бўлса керак. 2017 йилда Халқлар дўстлиги санъат саройида бўлиб ўтиши керак бўлган концерт кунларимни ўз ихтиёрим билан Юлдуз Усмоновага тақдим этганман.\nУшбу йил ҳали Маданият вазирлигида лавозимга тайинланишим ёки ‘Ёшлар’ телерадиоканалига директор бўлишим ҳақида ҳам гап-сўз йўқ эди. Асосан баҳор ойида концерт кунларини банд қилар эдик. Ўша йилда шунчаки саҳнанинг муносиб эгаси қайтганлиги, мен ҳам концерт фаолиятимни шу йилда тўхтатсам, мухлислар учун жуда катта бир ўзгариш бўлмаслиги, ўша бўшлиқни Юлдуз Усмонова бемалол, ортиғи билан тўлдириши мумкинлигини ўйлаган ҳолда, ўзим қарор қилганман. 2017 йилда дам олиш мақсади бўлган, бу дегани ‘концерт фаолиятимни бутунлай тўхтатаман, бундан кейин умуман концерт бермайман’, деган мақсад бўлмаган.\nКонцерт дастурини ташкил қилиб юрганлар мени жуда яхши тушунишади, бу жараён жуда катта, машаққатли меҳнатни талаб қилади. Бунинг масъулияти жуда ҳам оғир. Тўғриси мана шу катта машаққатли меҳнатдан бир йил бўлса ҳам дам олиш маъносида шу қарорни қабул қилган эдим. Бу орада кейин концерт бермадим, кейинроқ масъулиятли ишлар билан имкон ҳам бўлмади, - деди Озодбек Назарбеков.\nДилдора 15 август 2019 18:49\nМен Озодбек Назарбеков концерт куйиши тарафдориман\nДилноза 15 август 2019 21:47\nБизга мансабда утирган О. Назарбековмас сахнадиги О. Назарбеков кере\nМехринисо 15 август 2019 21:58\nОзодбек Назарбеков канчертлар берса буларди хозирги шогиртлариям маносиз кушиклар етади кушикчи купу тушинмисан\nКахрамон 15 август 2019 22:10\nМен хам Озодбек Назарбеков дан мухлислари олдидаги ( кандайдир маънодаги) масъулият хис килишини сурар эдим , Мен узим хам мухлисиман.\nбратва 15 август 2019 22:27\nИккаласняам узни кишлагига жунатвориш керак узни жойни обод Кисин киналган землагига йордам берсин Хаммаси пули купаеиб хадидан ошди була тельвизрода узича спо буволади .Хаммаси Тошкентга кочиб кевоган уяалмастан Тугилган жойни унитворган .Уйизга мехмон кеса учкун Тушган инсон тушинади .Энди паети келди кишлагини обод килларин хадиб узларини уйламастан ☝☝☝☝\nГул 16 август 2019 03:52\nКуйламай тура олишига ишонмайман, илхомини сандикка сололмайди. Ёлгон гапирибди, бошкалар ишидан ортиб сахнада ку.\nгулноза 16 август 2019 09:27\nОзодбек узидан президент ясаб обдику республика бойича бизнеси бормуш битта нонвой хона очиш учун 4 ойдан бери решение чикариб беришмаябди Озодбекда республика бойича бор экан намунча димоги баланд гапларига караганда битта узи зурде колган кушикчилар одаммасмуш тавба килдим\nAnvar 17 август 2019 14:47\nMenga farqi yo‘q.Men uchun ikkalasining ham qizig‘i yo‘q.\nМумин мирзо 17 август 2019 23:00\nодам бир йуналишда ишлайверса зерикадида дам олиб туриш керакда янги кушикларни кутиб коламиз


БЕЗАКЛИ ИШ – ЗАВҚЛИ МАШҒУЛОТ » Bulung‘ur hayoti газетаси\nБЕЗАКЛИ ИШ – ЗАВҚЛИ МАШҒУЛОТ\nGazeta: admin Қўйилган сана: 9-04-2018, 10:44 Рукун: ТАЪЛИМ Кўрилди 654\nМиллий ҳунармандчилик касб-ҳунар коллежининг 3-босқич ўқувчиси Мўжиза Маҳмудова олти йилдан буён либос тикиш ва унга безак солиш билан машғул. У қизиқиш билан аёллар ва болалар либослари, дўппи, кашта ва қубба тикиб, жемфер ҳамда рўмол тўқийди. Миллий ва замонавий либосларга чирой бахш этувчи рангли ва мунчоқли безак беради. Намуна сифатида янги ғояларини акс эттириш мақсадида уларнинг лойиҳаларини тайёрлайди. Бу жараёнга қизиқувчи 5-6 нафар қизларга ҳам тикувчилик ва тўқувчилик сирларини ўргатмоқда.\n- Тайёрланган лойиҳа асосида янги кўринишдаги либослар тикилади, - дейди Мўжиза. - Кейин унга рангли мунчоқлар ёрдамида безак солинади. Миллийлигимизни акс эттирувчи зардўзликка қунт билан ёндашиш, замонавий либосларнинг янги кўринишларини яратишга алоҳида эътибор қаратишга ҳаракат қиламан. Шунда у чиройли ва бежирим чиқади. Мунчоқлар билан безак бериш жараёни эса завқли машғулотимга айланган.\nУ тикувчилик ва тўқувчилик борасида янгиликлар киритиш учун изланиш билан бирга турли танловларда ҳам фаол қатнашиб келади. Жумладан, 2015 йилда “Баркамол авлод” болалар марказида томонидан ўтказилган “Юртим зеболари” танловининг вилоят босқичида биринчи даражали диплом билан тақдирланган. Тадбиркорлар ва ишбилармонлар ҳаракати – Ўзбекистон либерал-демократик партияси томонидан ўтказилган “Мулкдор оила-2016” лойиҳаси ҳамда “Ишбилармон оила-2016”, “Ташаббус-2017” Республика кўрик-танлови ҳамда 2017 йил Зулфия номидаги давлат мукофоти учун ўтказилган танловда вилоят босқичининг фаол иштирокчисига айланди.\nКелажакда у битирувчилар учун берилаётган имтиёзли банк кредити олиб, тикув цехи очишни ҳамда коллежни битираётган бир нечта чевар қизларни иш билан таъминлашни ўз олдига мақсад қилиб қўйган.


Муҳтожларга савоб улашиб\nМуҳтожларга савоб улашиб\tmuslim.uz\nМонреал шаҳридаги ресторан хўжайини Яҳё Ҳошимий ўзининг ресторанида уйсизларни ва муҳтожларнинг қорнини тўйғизади. У ресторан эшигига турли тилларда уйсизлар ва муҳтожларга бепул овқат берилади деган ёзув илиб қўйган. Ресторан хўжайинининг айтишича, бу каби ёрдамни у ярим йилдан буён амалга ошириб келмоқда. “Муҳтожларнинг қорнини тўйдириш мусулмон сифатида менинг бурчимдир. Биз пули йўқлигини айтиб келаётганларнинг ташқи кўринишига аҳамият бермаймиз. Муҳтожлар турли пайтларда келиб овқатланиб кетишлари мумкин”, деди Ҳошимий. Унинг қилаётган эзгу иши ОАВ ва ижтимоий тармоқларда овоза бўлиб кетди. Ресторан хўрандалари эса унинг қилаётган хайрли ишига ҳисса қўшиш мақсадида садақа (эҳсон пули) ташлаб кетмоқдалар.\nХалқаро алоқалар бўлими\t188 марта ўқилди\tДругие материалы в этой категории:\n« Биринчи маротаба мусулмон космосга чиқади\tИнсониятга қарши жиноят »


Шунчаки жиловлаш билан иш битмайди\nКейинги пайтларда Кремль расмийси ҳақиқатни гапирса, суйиниш керак бўлиб қолди.\nРоссия Ташқи ишлар вазирлиги матбуот котиби Мария Захарова шу ҳафта бошроғида НАТОнинг Шарқий Европанинг олти мамлакатида – Болгария, Польша, Руминия, Эстония, Латвия ва Литвада – ҳаво, денгиз ва пиёда қўшинларни жойлаштириш режаси Россияни “жиловлашга” қаратилган, деган фикрни илгари сурди.\nҲа, чиндан ҳам шундай. Агар Россия Қримни аннексия қилиб олмаганида, Донбасда уруш бошламаганида ҳамда Болтиқ бўйи мамлакатларига таҳдид қилмаганида, НАТО бундай қарорга келмаган бўларди.\nНАТОнинг бу режасидан ташқари, АҚШ ҳам Европа мудофаасига ажратадиган маблағини тўрт баробарга ошириб, 3,4 миллиард доллларга етказди. Бундан ташқари, АҚШ Европага, жумладан, Болтиқбўйи давлатларига 6 минг аскар жўнатмоқчи.\nБуюк Британия ҳам Шимолий Атлантика, Шимолий денгиз, Болтиқбўйи мамлакатлари ҳамда Ўрта Ер денгизига бешта ҳарбий кемани юбормоқчи.\nReuters агентлигининг хабар беришича, исмини ошкор қилмаган НАТО расмийси Россия ва Ғарб ўртасидаги можарони назарда туриб, “Бу тезда ўтиб кетадиган момақалдироқ эмас. Иқлим ўзгармоқда ва биз келажакка тайёрланишимиз керак,” деган фикрни илгари сурган.\nРежалаштирилаётган бу ҳаракатлар альянснинг шимолий қанотидаги заифликларни, жумладан, Москва гибрид уруш бошлаш мақсадида “яшил одамчаларни” юбориши хавфини бартараф қилишга қаратилган йирик қадамдир.\nАмерикалик генерал-лейтенант Бен Хожес ҳам Беларус билан Россиянинг Калининград вилояти ўртасида жойлашган тахминан 100 километр узунликдаги Польша-Литва чегарасини қаттиқроқ назорат қилиш кераклигини айтди.\nАтлантика кенгаши аъзоси, “Жиноятлардан кейин: Янги Россия империяси” китоби муаллифи Агина Григас “Сувалки ёки чегарадош Литва ҳудудини душман қўшинлари эгаллаб олса, уч Болтиқбўйи давлати бошқа НАТО мамлакатларидан узилиб қолади. Таҳлилчилар Сувалкини Совуқ уруш давридаги Фульда бўшлиғига ўхшатади. Ўшанда НАТО бу ҳудудда Совет Иттифоқи қилиши мумкин бўлган тахминий ҳужумга тайёрланган эди,” деди.\nНАТОнинг бу ҳаракатлари Россия туғдирадиган кинетик хавфга – бу альянсга аъзо мамлакатга ҳарбий ҳужум, гибрид ҳужум ёки бошқа таҳдид бўладими – қарши жавоб бўла олса-да, Москва Ғарб учун туғдирадиган хавф кинетик эмасдир.\nСодда қилиб айтганда, бу Ғарбдаги либерал тузумга таҳдид солувчи, тараққиёт билан боғлиқ хавфдир.\nКремль кузатувчиси, Чатем-Хаус халқаро алоқалар институти ходими Жеймс Шер яқинда чоп этилган мақоласида “Россия “мавжудлигигимизга таҳдид солувчи” душман эмас, балки рақибимиздир. Россиянинг Европадаги қизиқишлари у ердаги аксар мамлакат қизиқишларидан бошқачадир”, деб ёзди.\nШер Евросиё қитъасида “икки норматив тизим” юзага келгани, “бири ҳуқуқ ва қоидаларга асослангани, иккинчиси эса алоқаларга, таниш-билишчиликка ҳамда қонуннинг ҳокимиятга бўйсунишига асослангани” ҳақида ёзди.\nТаҳлилчи Владимир Путин тузуми “ўз асбоблари ёрдамида Европадаги норматив тизимни четлаб ўтишга ҳамда уни кучсизлантиришга” уринаётганини қўшимча қилди.\nКремль Ғарб институтларини кучсизлантириш учун Россиянинг глобал иқтисодга интеграция бўлганидан фойдаланмоқда.\nРоссия глобализацияни ўз қуролига айлантирган, десак ҳам бўлади.\nКремль халқаро молия ҳамда бизнесдан хорижда россияпараст лобби яратиш учун фойдаланмоқда.\nБундан ташқари, Кремль Ғарбдаги элиталарни ўзига оғдириш ҳамда уларни Москвага тобе қилиш учун порахўрлик қилмоқда.\nЖеймс Грин Чатем-Хаус учун 2012 йил ёзган ҳисоботида “Россиядан собиқ совет давлатларига муаммосиз чиқиб, ундан нари бошқа мамлакатларга тарқалган халқаро коррупцион схемалар” ёрдаминда Владимир Путин тузуми “Россиянинг таъсирини мамлакат ташқарисига кенгайтириб, табиий, “асир олинган” ҳамкорларни яратди”, деб ёзган эди.\nКремль уюшган жиноятчилик ёрдамида номақбул ишларни амалга ошириб, айбини тан олмай келади. Бундан ташқари, шу йўл билан Кремль қора ниятли амалиётларини молиялаштириб келади.\nРоссиядаги уюшган жиноятчилик бўйича мутахассис, Нью-Йорк университети профессори ҳамда Озодликнинг Power Vertical рукнининг олиб борувчиларидан бири Марк Галеотти Путин Россияси “мафия давлатидан кўра кўпроқ миллийлаштирилган мафияга ўхшайди”, деди.\nҚолаверса, Москва Интернетдаги муҳокамаларга ҳалақит бериш учун минглаб троллни ишга солмоқда. Бундан ташқари, Кремль Ғарбдаги бир неча ташкилотга онлайн ҳужум уюштирди.\nЕвропа Иттифоқи бирлигига путур етказиш учун Москва экстремистик партияларни қўллаш орқали сиёсатдан ҳам фойдаланиб келади.\nБундан ташқари, Кремль Ғарбдаги ўқувчиларни гангитиш, фикрини бузиш ҳамда уларда шубҳа уйғотиш мақсадида хабар урушини бошлаган.\nБу нафақат НАТО, балки Ғарбдаги ҳукуматлар ҳамда фуқаролик жамиятлари ҳамкорликда комплекс ечим топишини талаб қилувчи мураккаб хавфдир.\n“Европа хавфсизлиги учун Европа Иттифоқи НАТОдек масъулиятли бўлиши керак. Амалга оширилиши мумкин бўлган “гибрид” таҳдидларга қарши ижтимоий, иқтисодий, маъмурий ҳамда ҳарбий ҳимоя бўлиши керак”, деб ёзди Шер.\n“Ҳукуматнинг ҳарбий бўлмаган қанотлари (суд, молия ҳамда бошқарув) ўз масъулиятларининг мудофаа ҳамда хавфсизлик билан боғлиқ оқибатларини англаб етмаса, уларнинг фойдаси тегмайди. Эркин матбуот троллик, ҳукумат бошқарувидаги манипуляция ҳамда онлайн ҳужумлар олдида ожиз бўлмаслиги лозим. Бизнес ҳамда молиявий секторларга тижорат билан боғлиқ мақсадлар ҳар доим ҳам миллий мақсадларга мувофиқ эмаслиги эслатиб турилиши керак”.


Болалар миллий тиббиёт марказида онкология ва гематология бўлими ташкил этилди\n10:54 / 20.02.2021\nЎзбекистонда ҳозиргача бир-биридан алоҳида бўлган болалар онкологияси ва гематологияси эндиликда ягона соҳага бирлашмоқда.\nБолалар миллий тиббиёт марказида онкология ва гематология бўлими ташкил этилди. Унда гематологик ва онкологик касалликлар билан оғриган болаларга ташхислаш ва даволаш хизматлари бепул кўрсатилади. Бу ҳақда Kun.uz мухбири хабар бермоқда.\nБўлим раҳбари Камол Искандаровнинг маълумот беришича, бўлим 20та ўринга эга бўлиб, ҳозирда бу ерда 12 нафар бемор даволанмоқда. Яқин кунларда койкалар сонини 60тага етказиш режалаштирилган.\n“Бўлимдаги барча жараёнлар Жанубий Корея модели асосида ташкил этилган”, деди Искандаров.\nСоғлиқни сақлаш вазири ўринбосари Элмира Боситхонова болалар онкологияси ва гематологияси тиббиётнинг мураккаб ҳамда муҳим соҳалари эканини қайд этиб ўтди.\n“Дунёда ҳар йили 300 минг нафар болада онкологик ва гематологик хасталик ташхиси аниқланади. Уларнинг учдан бир қисми, яъни 100 мингтаси ҳаётдан кўз юмади. Бутун дунёда, шу жумладан, Ўзбекистонда ҳам бу касалликлар болалар вафотига сабаб бўлиш бўйича иккинчи ўринда (биринчи ўринда - жароҳатлар) туради”, деди вазир ўринбосари.\nҲозиргача болалар онкология ва гематологияси бир-биридан алоҳида бўлган. Болалар гематологик касалликлари Республика ихтисослаштирилган гематология илмий-амалий марказида, онкологик касалликлар эса онкология диспансерларида даволаб келинган. Эндиликда улар бир соҳа сифатида миллий тиббиёт марказида, ҳудудларда эса кўп тармоқли болалар шифохоналаридаги бўлимларда даволанади. Жами 545 нафар беморга хизмат кўрсатувчи ўрин ташкил қилиш режалаштирилган.\nҚайд этилишича, янги тизим билан касалликни эрта аниқлаш, оғир беморлар умр кўриши давомийлигини 80 фоизга етказиш мумкин бўлади.\n#Болалар миллий тиббиёт маркази\n13:39 / 10.02.2021\nБолалар миллий тиббиёт марказига янги раҳбар тайинланди